title: Tatjana Levina

text: Levina karsiutui Münchenin EM-kisoissa 2002 400 metrin juoksun alkuerissä ajalla 52,56. Kaksi vuotta myöhemmin hän oli Budapestin sisäratojen MM-kisoissa mukana Venäjän joukkueessa, joka voitti MM-kultaa 4 x 400 metrin viestijuoksussa. Myöhemmin samana vuonna hän karsiutui Ateenan olympialaisissa 200 metrin juoksun toisissa alkuerissä ajalla 23,23. Moskovan sisäratojen MM-kisoissa 2006 hän oli jälleen mukana Venäjän viestikultaa voittaneessa joukkueessa.


title: Jorge Ibargüengoitia

text: Jorge Ibargüengoitia (22. tammikuuta 1928 – 27. marraskuuta 1983) oli meksikolainen kirjailija.


title: Jorge Ibargüengoitia

text: Ibargüengoitia syntyi Guanajuatossa, ja hänen tunnetuimpien romaaniensa joukkoon lukeutuvat "Los relámpagos de agosto" (1965), "Kuolleet tytöt" (1977) ja "Dos crímenes" (1979). Hänen elinaikanaan ennätettiin julkaista myös novellikokoelma "La ley de Herodes y otros cuentos" (1967).


title: Jorge Ibargüengoitia

text: Ibargüengoitia on paitsi arvostettu romaanien ja novellien kirjoittaja, myös näytelmäkirjailija. Hänen tunnetuimpiin töihinsä tällä alalla lukeutuvat "Susana y los jóvenes" (1954) ja "Ante varias esfinges" (1959). Hän kuoli tuhoisassa lento-onnettomuudessa Madridissa 55-vuotiaana.


title: Hattingen

text: Hattingen on kaupunki Nordrhein-Westfalenin osavaltiossa, läntisessä Saksassa Ruhrin alueen rajalla. Se kuuluu Arnsbergin hallintopiiriin ja Ennepe-Ruhr-Kreisin piirikuntaan. Kaupunkia ympäröivät Bochum, Essen, Sprockhövel, Velbert, Witten ja Wuppertal. Vuoden 2012 lopussa kaupungin asukasluku oli 54 286. Sen pinta-ala on 71,39 neliökilometriä ja asukastiheys 803 as./km².


title: Hattingen

text: Hattingenista muodostui kaupunki vuonna 1396 kun sille myönnettiin oikeus linnoittautumiseen. Kaupunki liittyi Hansaliittoon vuonna 1554. Teollistumisen aikoihin 1800- ja 1900-luvuilla kaupungin tärkeimpiä elinkeinoja oli kivihiiliteollisuus. Yli sadan vuoden ajan Heinrichshütten tehdas oli kaupungissa tärkein työnantaja. Parhaimpina aikoina tehtaassa työskenteli noin 10 000 ihmistä. Se suljettiin vuonna 1987.


title: Hattingen

text: Hattingenin nähtävyyksiin lukeutuu muun muassa sen vanhakaupunki, jossa sijaitsee noin 150 keskiaikaista puuristikkotaloa.


title: John Joubert

text: John Joubert voi olla:


title: Smithsonian-instituutti

text: Smithsonian-instituutti ("Smithsonian Institution") on Yhdysvaltain valtion rahoittama koulutus- ja tutkimuslaitos, jolla on myös omia museoita ja eläintarha. Instituutin tutkimusaloja ovat luonnontieteiden lisäksi yleinen historia ja taidehistoria. Se on julkaissut vuodesta 1970 alkaen omaa, kuukausittain ilmestyvää tiedelehteä. Museoiden kokoelmissa on yli 142 miljoonaa esinettä. Useimmat laitokset toimivat Yhdysvaltain pääkaupungissa Washingtonissa.


title: Smithsonian-instituutti

text: Smithsonian-instituutti perustettiin brittiläisen tieteilijän James Smithsonin (1765–1829) testamenttilahjoituksella.


title: Guts and Glory

text: Guts and Glory on suomalaisen hard rock -yhtye Peer Güntin 8. studioalbumi. Se julkaistiin 21. helmikuuta 2007, ja on ensimmäinen yhtyeen ns. "klassisen kokoonpanon" hajoamisen jälkeen julkaistu levy. Albumi on äänitetty Soundtrack Studiosilla Helsingissä.


title: Guts and Glory

text: Albumi nousi Suomen virallisen listan sijalle 7.


title: John Joubert (säveltäjä)

text: John Joubert (engl. [dʒuːˈbɛər], (20. maaliskuuta 1927 – 7. tammikuuta 2019) oli brittiläinen säveltäjä. Hän syntyi Kapkaupungissa, Etelä-Afrikassa, mutta asui vuosikymmeniä Moseleyssä, Birminghamissa.


title: John Joubert (säveltäjä)

text: Joubert aloitti musiikinopintonsa Etelä-Afrikassa ja jatkoi niitä Britanniassa. Hän loi pitkän akateemisen uransa luennoimalla muun muassa Hullin yliopistolla ja Birminghamin yliopistolla sekä vierailevana professorina Otagon yliopistolla Uudessa-Seelannissa.


title: John Joubert (säveltäjä)

text: Joubert oli vuodesta 1991 Durhamin yliopiston musiikin kunniatohtori ja vuodesta 2007 myös Birminghamin yliopiston. Vaikka hän sävelsi myös muun muassa oopperoita, kamarimusiikkia, sinfonioita ja konserttoja, hänet tunnetaan parhaiten vokaalimusiikin, varsinkin joululaulujen säveltäjänä.


title: California (albumi)

text: California on Mr. Bungle -yhtyeen vuonna 1999 julkaistu kolmas studioalbumi. Monien mielestä se on yhtyeen ”normaalein ja tasaisin” albumi, vaikka genrevaihdokset ovat yhä mukana. Sellaisetkin lehdet kuin Maxim ja Rolling Stone ovat kuvanneet albumia ”elintärkeäksi”.


title: California (albumi)

text: Albumi oli tarkoitus julkaista 8. kesäkuuta, mutta Warner Brothers päätti julkaista levyn vasta myöhemmin, ettei Red Hot Chili Peppersin lähes samannimisen "Californication"-albumin julkaisu samana päivänä vaikuttaisi oudolta. Väitetään, että tätä ei tehty Anthony Kiedisin koston pelossa. Yhtyeillä, tai pääasiassa Kiedisillä ja Mike Pattonilla, on kireät välit. Kiedis väitti vuonna 1990, että Patton imitoi häntä MTV:llä paljon näytetyssä ”Epic”-kappaleen musiikkivideossa.


title: California (albumi)

text: "Californian" vaikutteina olivat muun muassa Burt Bacharach ja The Beach Boys. Lisäksi vaikutteita ammennettiin myös popista, jazzista, funkista, thrash metalista, Havaijin ja Lähi-idän musiikista sekä avantgardesta. Yhtye teki viisi kiertuetta mainostaakseen levyä.


title: California (albumi)

text: Albumi jäi yhtyeen viimeiseksi ennen sen hajoamista.


title: Pete Peeters

text: Peter H. Peeters (s. 17. elokuuta 1957 Edmonton, Alberta, Kanada) on entinen jääkiekkomaalivahti, joka oli 1980-luvun värikkäimpiä pelaajapersoonia NHL:ssä. Hänen 1977–1991 kestäneen ammattilaisuransa seuroja olivat Philadelphia Flyers, Boston Bruins ja Washington Capitals.


title: Pete Peeters

text: Philadelphia Flyers varasi hänet sijalta 135 NHL:ään vuonna 1977. Siihen asti hän oli pelannut Medicine Hat Tigers -seurassa WCHL-liigassa. Peeters pelasi kaikkiaan 489 ottelua NHL:ssä; hänen saldokseen muodostui 246 voittoa, 155 tappiota ja 51 tasapeliä. Nollapelejä Pete Peeters pelasi 21 kappaletta ja päästettyjen maalien ottelukohtainen keskiarvo oli 3,08.


title: Madonnan diskografia

text: Yhdysvaltalaisen poplaulaja Madonnan diskografia koostuu kahdestatoista studioalbumista, kuudesta kokoelma-albumista, kolmesta soundtrackista, kolmesta livealbumista, kymmenestä EP:stä, viidestä remix-albumista ja 88 singlestä. Vuonna 1982 Madonna allekirjoitti levytyssopimuksen Warner Bros. Recordsin omistaman Sire Recordsin kanssa. Kahden ensimmäisen singlen menestyttyä hyvin, hän sai sopimuksen albumista vuonna 1983. Ensimmäinen studioalbumi, "Madonna", ilmestyi vuonna 1983. Albumi sijoittui parhaimmillaan kahdeksanneksi Billboard 200 -listalla ja myi viisinkertaista platinaa. Madonnan toinen pitkäsoitto, "Like a Virgin", ilmestyi heti seuraavana vuonna ja nousi useissa eri maissa listojen kärkeen. Recording Industry Association of America myönsi albumille timanttisertifioinnin. Vuonna 1986 julkaistu "True Blue" myi maailmanlaajuisesti 25 miljoonaa kopiota ollen Madonnan menestyksekkäimpiä albumeja. Vuonna 1987 Madonna julkaisi soundtrackin "Who’s That Girl" ja remix-albumin "You Can Dance". Menestyksekkään 1980-luvun päätti Madonnan osalta "Like a Prayer" -albumi, josta tuli Madonnan kolmas ensimmäiselle sijalle yltänyt albumi Billboad 200 -listalla.


title: Madonnan diskografia

text: Vuonna 1990 Madonna julkaisi soundtrackin "I’m Breathless", joka sisälsi suureksi menestyksi nousseen hittiraidan "Vogue". Samana vuonna Madonna julkaisi myös "The Immaculate Collectionin", joka myi yli 30 miljoonaa kappaletta. "The Immaculate Collection" on maailman myydyin sooloartistin julkaisema kokoelma-albumi. Albumista tuli myös kaikkein myydyin naisartistin julkaisema albumi Yhdistyneessä kuningaskunnassa ja hänen toinen timanttisertifioitu albumi Yhdysvalloissa. Seuraavana vuonna Madonna allekirjoitti uuden 60 miljoonan dollarin arvoisen levytys- ja liikesopimuksen Warner Bros. Recordsin ja Time Warnerin kanssa. Osana sopimusta Madonna perusti uuden levy-yhtiön, Maverick Recordsin, jonka johtavana artistina hän aloitti. Vuonna 1992 julkaistusta Madonnan viidennestä albumista, "Eroticasta", tuli ensimmäinen Maverick Recordsin alaisuudessa julkaistu albumi. Rohkea, kokeileva levy myi kuutisen miljoonaa maailmanlaajuisesti ja se sertifioitiin kaksinkertaisella platinalla. Maailmankiertueen jälkeen 1994 julkaistu Bedtime Stories myi kahdeksan miljoonaa ja seritifioitiin kolmesti platinalla. Yhdeksän miljoonaa kappaletta myynyt balladikokoelma "Something to Remember" julkaistiin 1995. Kokoelma myös sijoittui useissa maissa hyville listasijoituksille. Madonnan kolmas soundtrack, "Evita", julkaistiin vuonna 1996. Madonnan seitsemäs studioalbumi "Ray of Light" julkaistiin 1998. Albumi myi yli 16 miljoonaa ja voitti muun muassa parhaan popalbumin Grammy-palkinnon.


title: Madonnan diskografia

text: 2000-luvun alussa Madonna julkaisi kahdeksannen studioalbuminsa "Musicin". Se oli Madonnan ensimmäinen Billboard 200 -listalla ykkössijan saavuttanut albumi 11 vuoteen. Albumi saavutti ykkössijan myös useissa Euroopan maissa. Kolmea vuotta myöhemmin julkaistu "American Life" ei saavuttanut yhtä suurta suosiota ja jäi myynnillisesti Madonnan heikoimmaksi studioalbumiksi. Vuonna 2004 Madonna luopui omasta levymerkistään oikeuskiistan seurauksena ja siirtyi takaisin Warner Bros. Recordsin alaisuuteen uudella levytyssopimuksella. Madonnan come back -albumina pidetty "Confessions on a Dance Floor" (2005) palautti hänet takaisin myyntilistojen kärkeen. Albumi sijoittui ensimmäiseksi 40 eri listalla. Abban "Gimme! Gimme! Gimme! (A Man After Midnight)" -kappaletta mukaillut "Hung Up" -single sijoittui ennätyksellisesti ykköseksi yhteensä 41 maassa. Singlestä tuli myös Madonnan uran myydyin. Confessions Tourin jälkeen vuonna 2007 Madonna allekirjoitti 120 miljoonan dollarin arvoisen, kymmenvuotisen sopimuksen Live Nationin kanssa. Hänen yhteistyönsä Warner Bros. Recrodsin kanssa päättyi studioalbumiin "Hard Candy" (2008) ja kokoelma-albumiin "Celebration" (2009).


title: Madonnan diskografia

text: Muutaman välivuoden jälkeen Madonna vahvisti vuonna 2011 tehneensä Interscope Recordsin kanssa uuden levytyssopimuksen osana Live Nationin sopimusta. Madonnan ensimmäinen uusi studioalbumi sitten vuoden 2008 ilmestyy keväällä 2012.


title: Madonnan diskografia

text: Madonna on myynyt yli 300 miljoonaa äänitettä maailmanlaajuisesti. Hän on maailman myydyin naisartisti kautta aikojen Guinness World Recordsin mukaan. Hän on myös Yhdysvaltain myydyin naisrock-artisti 1990-luvulla ja kaikkien aikojen eniten myynyt naisartisti Yhdysvalloissa 64 miljoonalla sertifioidulla albumillaan. Yhdistyneessä kuningaskunnassa Madonna on menestynein naisartisti 11 ykkössijalla debytoineella albumillaan.


title: James Salter

text: James Salter (alun perin James Arnold Horowitz; 10. kesäkuuta 1925 Passaic, New Jersey – 19. kesäkuuta 2015 Sag Harbor, New York) oli yhdysvaltalainen romaani- ja novellikirjailija.


title: James Salter

text: Salter lähti West Pointiin vuonna 1942, valmistui 1945 ja palveli 12 vuoden ajan Yhdysvaltain ilmavoimissa. Hän oli Korean sodan veteraani. Ensimmäinen romaani "The Hunters" julkaistiin vuonna 1956, ja siitä on tehty myös Robert Mitchumin tähdittämä elokuva.


title: James Salter

text: Salterin muihin tunnettuihin teoksiin kuuluu novellikokoelma "Dusk and Other Stories", jolla kirjailija voitti vuonna 1989 PEN/Faulkner-palkinnon. Hänet valittiin Yhdysvaltain taiteiden ja kirjallisuuden akatemiaan vuonna 2000.


title: Päätalopäivät

text: Päätalopäivät on "Kalle Päätalo-seura ry:n" järjestämä kulttuuritapahtuma Taivalkoskella Koillismaalla. Tapahtuma kehittyi Taivalkosken kotiseutupäivistä "Joki-Jussin päivistä", jotka alkoivat vuonna 1974. 1980 ne muuttuivat "Päätalosavotaksi" ja 1981 "Päätaloviikoksi". Päätalopäiviä vietetään viikon lopussa "kolmipäiväisenä". Päivillä vaalitaan menestyskirjailija Kalle Päätalon (1919-2000) muistoa ja perintöä. Suosittuja ovat "pyhiinvaellusmatkat" Päätalon lapsuudenkotiin "Kallioniemeen" ja muihin hänen kirjoissaan mainittuihin kohteisiin. Tapahtumaan osallistuu yleensä runsaat 5000 henkeä. Ohjelmassa on lisäksi mm. lukijatapahtumia, jäsentapaamisia, näytelmiä, näyttelyitä, konsertteja, seminaareja, työnäytöksiä ja kilpailuja. Taivalkoskella toimii myös Päätalo-instituutti.


title: Päätalo-instituutti

text: Päätalo-instituutti on Taivalkoskella toimiva Kallioniemi-Säätiön ylläpitämä Pohjois-Suomen kirjoittajakoulutus- ja kulttuurikeskus. Kallioniemi-Säätiön tarkoituksena on sanataiteellisen koulutuksen edistäminen, kirjailija Kalle Päätalon (1919-2000) henkisen ja kirjallisen perinnön vaaliminen sekä koillismaalaisen kotiseutu- ja kulttuurityön tukeminen. Säätiö on saanut nimensä Päätalon lapsuudenkodin "Kallioniemen" mukaan.


title: Päätalo-instituutti

text: Instituutti järjestää vuosittain kolmivuotisia kirjoittajakursseja ja lyhyempääkin koulutusta. Instituutti järjestää vuosittain kaksi valtakunnallista kilpailua:


title: Päätalo-instituutti

text: Instituutissa hoidetaan Kalle Päätalon arkistoa ja "Satuarkistoa". Myös Taivalkosken kotiseutumuseon hoito kuuluu instituutin tehtäviin.


title: Päätalo-instituutti

text: Instituutin johtajana on "Kati Koivukangas".


title: Ihmisviha

text: Ihmisviha eli misantropia on yleisesti inhoa, epäuskoa tai vihaa ihmislajia kohtaan. Termiä voidaan myös käyttää niistä, jotka itse pakenevat, tai eristäytyvät ihmisistä, edellä mainituista syistä. Sana tulee kreikan sanoista μίσος (misos, "viha") ja άνθρωπος (anthrōpos, "ihminen").


title: Ihmisviha

text: Misantropia on yleisesti väärin käsitetty, ymmärretty ja yksilöllistetty vihaksi ihmisiä kohtaan. Tämän takia termiin liittyy yleisesti paljon negatiivisia tunteita. Ääri-misantrooppi voi todellakin usein vihata ihmislajia, mutta se ei välttämättä tarkoita, että kyseinen ihminen olisi psykopaatti tai muuten epäterve ajatuksiltaan. Misantroopit voivat pitää normaaleja ihmissuhteita ihmisiin, mutta niitä on yleensä vain muutama ja pitkän välimatkan päässä. Tyypillisesti misantroopit ovat valikoivia keiden kanssa he ovat tekemisissä. Tämä tuo mukanaan myös vastenmielisyyden tunteen hallitsevaksi, koska heidän perspektiivinsä näyttää syrjäyttävän halveksunnan yhteiseksi häiriöksi ja heikkoudeksi muissa, ja joissain tapauksissa myös heissä itsessään. Misantropian vastakohta on filantropia, ihmisrakkaus.


title: Ihmisviha

text: Selkeää yksinomaista näkemystä ei misantropiasta ole. On käsitteitä, jotka suoranaisesti muodostavat misantropian, mutta ei ole selkeää tietoa siitä, mikä kuuluu misantroopikon pääajatuksiin, ja mikä ei.


title: Ihmisviha

text: Usein kuitenkin misantropiaan liitetään ihmisiin kohdistuva viha ja mahdollisesti myös korkeampi arvostus muita eliölajeja kuin ihmistä kohtaan. Tämäkin on kuitenkin yksilöllinen näkökulma, ja saattaa vaihdella tapauskohtaisesti.


title: Ihmisviha

text: Misantropia on herättänyt paljon kiistanalaisia ajatuksia muissa ihmisissä. Misantropia on kristilliselle ja Raamatun mukaiselle arvomaailmalle lähes vastakohta: Raamatun kehottaessa ihmisiä rakkauteen, perustuu misantropia vastakkaisesti vihaan, inhoon tai epäuskoon ihmisiä kohtaan. Tämä luonnollisestikin tekee misantropiasta tabun raamatullisissa ja kristillisissä yhteisöissä ja ryhmissä.


title: Ihmisviha

text: Misantropiaa on nykyään verrattu Anton LaVeyn satanismiin, koska joillakin näkemyksen omaavilla on Saatanallisesta Raamatusta tuttu ajatus, jonka mukaan "Ihminen on eläin, joka on kehityksen myötä kehittynyt eläimistä häijyimmäksi." Samaa ideologiaa edusti osa hippikulttuuristakin, mutta tuolloin ei herännyt vastaavia vertailuja tai pelkoja, kuin misantropiassa.


title: Ihmisviha

text: Slipknot-yhtyeen kappale "People = Shit" toi misantropian esille mediassa, ja on myös tuosta lähtien herättänyt ihmisissä ristiriitaisia ajatuksia, niin misantroopikoiden, kuin kristittyjen keskuudessa. Misantroopikoista osa ajattelee, että juuri kyseinen kappale on saanut aikaan sen, että myös Emo-kulttuuri on omaksunut misantropian. Tätä pidetään huonona asiana, koska emojen käsitys misantropiasta muistuttaa enemmän antisosiaalisuutta, epäsosiaalisuutta ja eskapismia.


title: Alex von Falkenhausen Motorenbau

text: Alex von Falkenhausen Motorenbau (AFM) on entinen saksalainen Formula 1 -talli, joka kilpaili F1-sarjassa vuosina –. AFM osallistui yhteensä neljään osakilpailuun saavuttamatta suurempaa menestystä. Tallin parhaaksi sijoitukseksi jäi Helmut Niedermayrin ajama yhdeksäs sija Saksan GP:stä vuonna 1952.


title: Saapasjalkakissa

text: Saapasjalkakissa on klassinen satu puhuvasta kissasta, joka auttaa myllärin poikaa. Saman tyylisiä kansansatuja on tunnettu satoina versioina eri puolilta Eurooppaa. Tunnetuin on Charles Perraultin vuonna 1697 kirjaama versio "Hanhiemon tarinoissa", mutta jo enne Perraultia sen ehti ensimmäisenä julkaista Giovanni Francesco Straparola 1555 kirjassaan Le Piacevoli Notti ""Leikkisät Yöt"". Myös Grimmin veljekset merkitsivät yhden version muistiin. Satua ei kuitenkaan ollut vuoden 1857 painoksessa, joten se puuttuu uusimmasta Grimmin satujen suomennoksesta.


title: Saapasjalkakissa

text: Aiheesta on tehty ainakin yksitoista elokuvasovitusta ja ooppera (César Cui, 1913), Nintendo-peli vuonna 1990 ja Crash Test Dummiesin albumi vuonna 2003. Saapasjalkakissan hahmo esiintyy myös Shrek-elokuvissa, ja niiden spinoff-elokuvassa.


title: Saapasjalkakissa

text: Japanilaisen Toei Animationin maskotti on Saapasjalkakissa studion elokuvasta "Nagagutsu wo haita neko" (1969).


title: György Konrád

text: György Konrád (; s. 2. huhtikuuta 1933) on unkarilainen romaanikirjailija ja esseisti.


title: György Konrád

text: Konrád syntyi Debrecenissä ja opiskeli Budapestin yliopistolla. Hän oli kommunistihallituksen vastustaja ja osallistui vuonna 1956 Unkarin kansannousuun. Hän on Kansainvälisen Penin entinen puheenjohtaja ja johtanut myös Akademie der Künsteä Berliinin Pariser Platzilla.


title: György Konrád

text: Konrádille myönnettiin vuonna 2001 Aachenin kaupungin Karlspreis. Hänen tunnetuimpien teostensa joukkoon lukeutuvat "Vierailija", "Pidot puutarhassa" ja "Kivikello", joiden suomenkieliset käännökset julkaistiin Keltaisessa kirjastossa vuosina 1976, 1993 ja 1997.


title: Bad Boys Are Here

text: Bad Boys Are Here on suomalaisen hard rock -yhtye Peer Güntin neljäs kokoelmalevy. Se julkaistiin 22. helmikuuta 2006. Kokoelma on tupla-CD ja toistaiseksi yhtyeen kattavin kokoelma. Albumin kannen kuvat on ottanut valokuvataiteilija Juha Metso.


title: Bad Boys Are Here

text: Albumi nousi Suomen virallisen listan sijalle 23, ja pysyi listalla yhteensä neljä viikkoa.


title: Suomisen perhe (elokuva)

text: Suomisen perhe ("Familjen Suominen") on Toivo Särkän ohjaama suomalainen elokuva vuodelta 1941. Nimimerkki Tuttu Pariston luoma viisihenkinen helsinkiläinen porvarisperhe kotiapulaisineen oli tullut tutuksi jo radion kuunnelmista. "Suomisen perhe" ajoittuu kevääseen ja kesään 1940. Elokuva sai neljä jatko-osaa 1940-luvulla ja aiheeseen palattiin vielä vuonna 1959. "Suomisen perhe" esittelee aikansa perheihanteen, johon kuitenkin kohdistuu vakava uhka. Perheen isä sekaantuu osakekeinotteluun ja vaarantaa perinteiset perhearvot.


title: Suomisen perhe (elokuva)

text: Talvisota on juuri päättynyt, ja kevät 1940 koittaa. Helsingin Töölössä asuvalle Suomisen perheelle kevät tuo yllättäviä elämänmuutoksia. Isä Väinö Suominen on valtion virkamies, äiti Aino Suominen on hyveellinen kotirouva, jota avustaa perheen monivuotinen kotihengetär Hilda. Perheen esikoinen Elina valmistautuu ylioppilastutkintoon ja ihastuu suunnattomasti opiskelija-Lasseen, joka on vuokralaisena Väinön äidin, Sofia Suomisen asunnossa. Isoäiti-Sofia on leskeksi jäätyään muuttanut Töölöön maalaispappilasta, ja hän jakaa auliisti neuvojaan Suomisen jälkikasvulle. Hänellä on vastaus kaikkiin ongelmiin, kuten ihanne-isoäidillä ainakin. Suomisen nuoremmat lapset Olli ja Pipsa ovat viettäneet poikkeusolojen johdosta koulutonta kevättä. Talvisodan aikana Olli toimi esikunnan lähettinä, ja Pipsa oli pikkulottana, mutta nämä tehtävät jäivät rauhan myötä. Isä-Suominen komentaa lapset opiskelemaan omin päin, mutta siitä ei tahdo tulla mitään. Ja Ollin pitäisi vielä oppia käyttämään kirjakieltä ainakin isälleen puhuessaan.


title: Suomisen perhe (elokuva)

text: Elokuvan johtolankana on osakekeinottelu. Väinö tapaa amerikansuomalaisen Sam Nelsonin, joka houkuttelee hänet osakekauppoihin. Moiseen tottumattoman Väinön liiketoimet alkavat yllättävän myönteisesti. Hän tekee sievoisia summia Kuparivaaran osakkeilla. Hän ostaa vaimolleen hienoja hopea-astioita syntymäpäivälahjaksi. Ainon syntymäpäiviä vietetään perheen kesäasunnolla Kesärannassa Suomen lipun liehuessa ja laulun raikaessa. Kesäasuntoa esittää ohjaaja Särkän asuintalo Helsingissä Marjaniemenranta 2:ssa. Ainon lapsuudenystävä ja Elinan kummitäti Kerttu piipahtaa Kesärannassa ja hänelle Väinö innostuu kertomaan, mitä kaikkea uutta huvilalle rakennetaan osakkeista saaduilla voitoilla: marmoriportaat ja suihkulähde ainakin on kaavailuissa. Elinan ja Lassen romanssi saa tuulta purjeisiinsa Kesärannan maisemissa, mutta eräänä myrsky-yönä Elina viipyy niin myöhään ulkona, että vanhemmat huolestuvat. Väinö hermostuu, kun käy ilmi että hänen tyttärensä on ollut Lassen seurassa...ehkäpä heinäladossa sadetta pitämässä.


title: Suomisen perhe (elokuva)

text: Väinö palaa Helsinkiin ennen muuta perhettä ja panee toimeksi. Suomisten asunto remontoidaan, ja vanhat huonekalut väistyvät uusien tieltä. Aino ja Hilda järkyttyvät nähdessään sekasotkun, Aino ei pidä lainkaan rahalla leventelystä. Perheeseen palkataan myös hieno sisäkkö, jota Hilda pitää pelkkänä hepsankeikkana. Aino alkaa epäillä, että Sam Nelsonin vaimo Telma Nelson olisi vietellyt hänen miehensä. Hän ei pidä Nelsonin pariskunnasta eikä luota heihin. Aino purkaa tuntojaan Sofia-anopilleen sekä Kertulle. Ennen pitkää Väinön sijoitusonni kuitenkin kääntyy, ja hän menettää perheen säästörahat tuottamattomaan metsään. Suomisen lapset alkavat esittää vaatimuksia Väinölle: pitäisi ostaa sitä ja pitäisi ostaa tätä! Kaiken huippuna Olli haluaa 20 000 markkaa ja ilmoittaa lopettavansa koulunkäynnin tyystin. Rahat menettänyt Väinö hermostuu jälkikasvuunsa. Sofia auttaa selvittämään tilannetta. Hän painottaa pojalleen Väinölle, että tärkeintä on, ettei kunnia ole mennyt rahojen myötä. Väinöllä on yhä työpaikka ja perhe. Aino ei ole lainkaan järkyttynyt säästöjen menetyksestä vaan helpottunut siitä, että hänen miehellään ei ole suhdetta Telman kanssa. Perhe on vahvistunut vaikeuksista, ja kaikki palaa ennalleen. Ja torstaisin syödään Hildan keittämää hernekeittoa kuten aina ennenkin.


title: Suomisen perhe (elokuva)

text: Uuden Suomen kriitikko kirjoitti elokuvasta tuoreeltaan: "SF:n Suomisen perhe astui eilen koko Suomen kansan, niin nuorten kuin vanhojenkin sydämiin." Kaikkiaan Suomisen perhe -elokuvat saivat aikalaiskriitikoilta varsin suopeita arvosteluja. Ilta-Sanomissa kehuttiin lapsinäyttelijöitä: "Sitten kuopukset Olli ja Pipsa --- kas siinä vasta veikeä pari, kerrassaan riemastuttavat pienet "pyrstötähdet", jotka kainostelemattomalla ja välittömällä - tai sanoisinko pikemminkin: mukana elämisellään - valloittavat katsojan heti ensi hetkestä saakka."


title: Suomisen perhe (elokuva)

text: Vuoden 2012 televisioesityksen yhteydessä julkaistussa arvioissa eräs kriitikko luonnehti elokuvaa herttaisen opettavaiseksi.


title: Suomisen perhe (elokuva)

text: "Suomisen perhe" -elokuvan suosio jäi kuitenkin keskiarvojen alapuolelle. Todellisuudessa elokuvan perhe oli kaukana silloisesta tilastollisesta keskivertokansalaisesta, joka asui kelirikkoisten kärryteiden varrella maaseutumökissään vailla mitään nykyajan mukavuuksia. Valtaosa kaupunkilaisistakin oli ahtaasti ja vaatimattomasti elänyttä työväestöä, jonka kosketuspinnat Suomisten kuvioihin olivat ohuita. Oppikoulua käyvät lapset, kotiapulainen ja hieno kesähuvila työnsivät perhettä ns. ylemmästä keskiluokasta kohti vallasväkeä. Elokuvan herraskaisuuden tuottamat mahdolliset ongelmat yleisömäärissä huomioitiin perheen seikkaillessa valkokankaalla seuraavan kerran, mikä tapahtui marraskuussa 1942 elokuvassa "Suomisen Ollin tempaus".


title: Suomisen perhe (elokuva)

text: "Suomisen perheen" kuvausaika oli 1. elokuuta 1940 – 24. tammikuuta 1941. Yle TV2 esitti lapsinäyttelijöiden kesäsarjan vuonna 1997. Helsingin Sanomien Jussi Karjalainen kiitti Suomisen perhe -elokuvia hauskoiksi. Aiemmin vanhentuneiksi sanotut elokuvat olivat jälleen päässeet suosioon. Radiosta elokuviksi muuttuneet tarinat ovat saaneet oikeamman ikäiset näyttelijät. Radiossa Ollia ja Pipsaa oli esittänyt kolmikymppinen pariskunta, Arvo ja Irja Kuusla.


title: Suomisen perhe (elokuva)

text: Vuoden 1945 loppuun mennessä "Suomisen perhe" oli kerännyt 334 265 maksanutta katsojaa. Elokuvan ensimmäinen televisioesitys oli 16. marraskuuta 1957. Se oli ensimmäinen Suomen Television lähettämä suomalainen elokuva. "Suomisen perhe" on mustavalkoinen ja se on julkaistu DVD:nä.


title: Taisto-Bertil Orsmaa

text: Taisto-Bertil Orsmaa (s. 19. lokakuuta 1941 Rovaniemi) on suomalainen teatteriohjaaja, käsikirjoittaja ja dramaturgi. Lisäksi hän on julkaissut teatterikritiikkejä.


title: Taisto-Bertil Orsmaa

text: Uransa aikana Orsmaa on ohjannut satakunta teatteriesitystä ja lisäksi kuunnelmia ja joukon televisiotöitä. Kaksi tunnetuinta televisiosarjaa perustuvat Outi Pakkasen ja Pentti Kirstilän dekkareihin. Lisäksi Orsmaalla on ollut näyttelijänä sivurooli muun muassa Erkko Kivikosken elokuvassa "Kesyttömät veljekset" (1969).


title: Taisto-Bertil Orsmaa

text: Orsmaa oli yksi Ryhmäteatterin perustajista ja sen taiteellinen johtaja 1969−1972. Hän on toiminut teatterinjohtajana Turun kaupunginteatterissa (1981−1985) ja Vaasan kaupunginteatterissa (1976–1981 ja 1991–1997). Tampereen Työväen Teatteria Orsmaa luotsasi vain muutaman kuukauden ajan vuonna 1986. Sittemmin hän on toiminut vapaana ohjaajana.


title: Taisto-Bertil Orsmaa

text: Koulutukseltaan Orsmaa on filosofian tohtori (1987). Hän on toiminut tutkijana Helsingin ja Turun yliopistoissa sekä Teatterikorkeakoulussa lehtorina ja professorina. Orsmaa tunnustautuu myös jalkapallofaniksi.


title: Taisto-Bertil Orsmaa

text:
1988 − "Katso naamion taa" (kolmiosainen tv-sarja, perustuu Outi Pakkasen samannimiseen romaaniin (1987)).
1993 − "Jäähyväiset rakkaimmalle" (kolmiosainen tv-sarja, perustuu Pentti Kirstilän samannimiseen Hanhivaara-romaaniin (1977)).


title: Taisto-Bertil Orsmaa

text:
1975 − Pohjoismainen kuunnelmapalkinto
1977 ja 1981 − Thalia-palkinto
1985 − Kalevala-palkinto.


title: Philippsburg

text: Philippsburg on kaupunki Saksassa Baden-Württembergin osavaltiossa.


title: Philippsburg

text: Aikaisemmin Philippsburg tunnettiin nimellä Udenheim. Se kuului Speyerin ruhtinaspiispalle 1378 – 1718. Piispa Philipp Christoph von Sötern rakennutti Reinin varrelle Udenheimiin ison linnoituksen varustautuakseen tulevan konfliktin – kolmikymmenvuotinen sota – varalta. Rakennustyöt aloitettiin vuonna 1615 ja ne kestivät kahdeksan vuotta. Linnoitukselle annettiin piispan mukaan nimeksi Philippsburg.


title: Philippsburg

text: Kolmikymmenvuotisen sodan aikana linnoitus vaihtoi omistajaa useaan kertaan, mutta lopuksi linnoitus jäi ranskalaisten haltuun.


title: Philippsburg

text: Keisarilliset piirittivät Philippsburgin Ranskan-Hollannin sodan aikana 24. kesäkuuta 1676. Ranskan armeija, komentajana François Luxembourg, oli alivoimainen ja ei kyennyt auttamaan linnoitusta, joka antautui 11. syyskuuta.


title: Philippsburg

text: Yhdeksänvuotinen sota alkoi 1688, kun ranskalaiset piirittivät Philippsburgia kahden kuukauden ajan. Heidän tavoitteenaan oli pakottaa keisari Leopold I hyväksymään Ranskan-Hollannin sodan päättänyt Regensburgin rauha pysyväksi rauhansopimukseksi. Vaikka Philippsburg lopulta antautuikin, ranskalaisten suunnitelma ei onnistunut, vaan sota laajeni ja kesti aina vuoteen 1697 asti. Sodan päätyttyä ranskalaiset luovuttivat linnoituksen jälleen saksalaisille.


title: Philippsburg

text: Seuraavan kerran Philippsburg piiritettiin Puolan perimyssodan aikana 1734, kun James FitzJames Berwickin johtamat ranskalaiset piirittivät linnoituksen. Eugen Savoijilainen koetti vapauttaa piiritetyn linnoituksen, mutta epäonnistui.


title: Philippsburg

text: Viimeisen kerran linnoitus piiritettiin ja vallattiin 1799 Ranskan vallankumoussotien aikana. Myöhemmin samana vuonna ranskalaiset hävittivät linnoituksen.


title: Ronald Weigel

text: Ronald Weigel (s. 8. elokuuta 1959 Hildburghausen, Itä-Saksa) on saksalainen entinen kilpakävelijä.


title: Ronald Weigel

text: Weigel voitti vuoden 1983 Helsingin yleisurheilun MM-kilpailuissa 50 kilometrin kävelyn. Seuraavan vuoden olympiakisoihin hän ei voinut osallistua Itä-Saksan boikotin takia. Vuoden 1987 MM-kilpailuissa Weigel saavutti hopeaa 50 kilometrin kävelyssä. Vuotta myöhemmin hän vihdoin pääsi osallistumaan olympialaisiin ja saavutti hopeaa sekä 20 kilometrin että 50 kilometrin kävelyssä. Vuonna 1992 Barcelonan olympialaisissa Weigel saavutti vielä pronssia edustaen tällä kertaa yhdistynyttä Saksaa.


title: Ronald Weigel

text: Ronald Weigel on ollut aktiiviuransa jälkeen Australian kävelymaajoukkeen valmentajana vuosina 1997-2004. Hän valmensi muun muassa Nathan Deakesia, vuoden 2004 olympiapronssimitalistia 20 kilometrin kävelyssä.


title: Ronald Weigel

text: Ronald Weigel oli aktiiviuransa aikana 177 senttimetriä pitkä ja painoi 62 kilogrammaa.


title: Luolakahlaaja

text: Luolakahlaaja eli rapukurmitsa ("Dromas ardeola") on mustavalkoinen, erikoinen kahlaaja. Se on oman sukunsa ja heimonsa (Dromadidae) ainoa laji.


title: Luolakahlaaja

text: Linnun pituus on 33-36 cm, josta nokkaa 5-6 cm, siipien kärkiväli 75-78 cm ja paino 248-325 g. Naaras on kookkaampi. Pääosin valkoinen höyhenpuku, jossa musta selkä ja mustat siipisulat. Koivet ovat pitkät, harmaat. Nokka on pään pituinen, tukeva, väriltään tummanharmaa. Sukupuolet ovat samanvärisiä.


title: Luolakahlaaja

text: Luolakahlaaja on heimonsa ja sukunsa ainoa laji. Sen taksonominen asema on aina ollut epäselvä ja monet tutkijat sijoittaisivat sen ennemmin lokkeihin tai ruokkeihin.


title: Luolakahlaaja

text: Yhtenäinen pesimäalue Persianlahden pohjoisrannikolla, erillispopulaatioita Intian valtameren rannikoilla ja saarilla sekä paikoin Somaliassa, Keniassa ja Tansaniassa. Maailman populaation koko on 60 000–80 000 yksilöä. Lajin kanta on elinvoimainen. Pääosin muuttolintu, joka talvehtii muun muassa Intiassa, Madagaskarilla ja Afrikan sekä Etelä-Aasian rannikoilla ja saarilla. Lajia ei ole tavattu Suomessa.


title: Luolakahlaaja

text: Valtamerien rannikot ja rannikon läheiset saaret. Vaatii vuorovesirantoja, ja viihtyy etenkin koralliriutoilla, mutarannoilla, laguuneissa ja suola-altailla. Pesimäaikana se elää hiekkaisilla riutoilla ja dyyneillä.


title: Luolakahlaaja

text: Luolakahlaajalla on kahlaajista poikkeava pesimätapa: se kaivaa pesäkolon tai -luolan hiekkamaahan, tai käyttää vanhaa koloa. Laji pesii suurissa yhdyskunnissa, joissa voi olla jopa 1500 paria. Munia on yleensä vain 1, joskus 2. Se on valkoinen ja linnun kokoon nähden suuri. Haudonta-aika ja sukupuolten rooli siinä on huonosti tutkittu, mutta ilmeisesti naaras hoitaa ainakin pääosan haudonnasta. Poikanen pysyy pesässä useita päiviä kuoriutumisen jälkeen ja emot tuovat sille ruokaa, mikä on myös poikkeuksellista kahlaajalle. Poikanen pysyy emojen seurassa usein seuraavaan kevääseen saakka, ja emot voivat ruokkia sitä syksyn ja talven mittaan.


title: Luolakahlaaja

text: Pääasiallisena ravintona ovat ravut, joita meluisat parvet etsivät luodeveden aikaan mutarannoilta ympäri vuorokauden. Vahvalla nokallaan se rikoo ravun kuoren ja nielaisee pienet ravut kokonaisina. Isot ravut se pilkkoo pienemmiksi palasiksi. Syö myös muita äyriäisiä, nilviäisiä, matoja ja muita selkärangattomia.


title: Louis Simpson

text: Louis Aston Marantz Simpson (27. maaliskuuta 1923 – 14. syyskuuta 2012) oli yhdysvaltalainen runoilija. Hän syntyi Jamaikalla skotlantilaistaustaisen lakimiesisän ja venäläisen äidin pojaksi.


title: Louis Simpson

text: Simpson muutti 17-vuotiaana Yhdysvaltoihin ja aloitti opintonsa Columbian yliopistossa. Hän on toisen maailmansodan veteraani ja lähti sodan jälkeen Pariisin yliopistoon.


title: Louis Simpson

text: Simpsonin ensimmäinen kirja "The Arrivistes" julkaistiin vuonna 1949. Hän opetti paitsi Columbian yliopistossa, josta hän itse sai filosofian tohtorin arvon, myös Kalifornian yliopistossa Berkeleyssä ja New Yorkin Stony Brookin yliopistossa. Hänelle myönnettiin vuonna 1964 Pulitzer-palkinto kokoelmasta "At the End of the Open Road".


title: Suomisen Ollin tempaus

text: Suomisen Ollin tempaus on Orvo Saarikiven ohjaama mustavalkoinen suomalainen elokuva vuodelta 1942 ja toinen kuudesta "Suomisen perhe" -elokuvasta.


title: Suomisen Ollin tempaus

text: "Suomisen Ollin tempaus" kertoo kahden helsinkiläisen perheen elämästä muutamana toukokuun lopun päivänä talvisodan päätyttyä, välirauhan ja säännöstelyn aikaan 1941. Sen teema on yhteiskuntaluokkien kohtaaminen. "Suomisen Ollin tempaus" tuo valkokankaille virkamies-Suomisten rinnalle työläis-Suomiset. Maanviljelijäväestöä edustaa Mattilan väki Hämeestä. Sosiaaliryhmänä Suomisen virkamiesperhe edusti aikanaan vain noin kolmea prosenttia Suomen väestöstä. Sekä porvarisperhe, työläisperhe että maalaisperhe tulevat elokuvassa mallikelpoisesti toimeen keskenään.


title: Suomisen Ollin tempaus

text: Elokuvan ohjaajan vaihduttua Toivo Särkästä Orvo Saarikiveen varatuomari Suominen ei enää seikkaillut liike-elämässä, vaan oli nyt hieman syrjemmälle siirretty lempeän huolehtiva, mutta tarvittaessa johtajuutta osoittava perheen pää. Päärooleihin nousivat selkeästi perheen keskimmäiset lapset Olli (Lasse Pöysti) ja Pipsa (Maire Suvanto).


title: Suomisen Ollin tempaus

text: Höyryjuna puuskuttaa poispäin Helsingin rautatieasemalta, kun Aino Suominen lähtee vierailulle isänsä luo Hämeenlinnaan. Puiset junanvaunut vievät mukanaan myös Suomisten adoptoimat sotaorvot Matin ja Marjan. Olli, Pipsa ja Elina sekä isä-Väinö jäävät Helsinkiin. Kotiapulainen Hilda huolehtii, että Olli ja Pipsa eivät luista nukkumaanmenoajoistaan ja läksyjenluvuistaan piirun vertaa.


title: Suomisen Ollin tempaus

text: Pasilassa vaatimattomien puutalojen pihoilla leikkivät työläisperheiden lapset. Vanhemmat kuokkivat maata kuin maaseudulla ikään. Leikkiinsä keskittynyt pikkutyttö juoksee pallon perässä kadulle ja törmää polkupyörällä hurjastelevaan töölöläisen porvarisperheen vesaan, Olli Suomiseen. Kauhistunut Olli pelkää tytön jopa kuolevan, mutta niin pahasti ei sentään käy, vaan tyttö toipuu entiselleen. Alkuvaikeuksien jälkeen Olli ystävystyy tytön isoveljen, Jaska Suomisen kanssa. Jaska on suunnilleen Ollin ikäinen, mutta hän ei enää käy koulua, vaan on konttorissa lähettinä.


title: Suomisen Ollin tempaus

text: Koulussa sattuu että Olli räjäyttää pommin, jonka hän on rakentanut esitelmäänsä havainnollistamaan. Olli ja Jaska tekevät irtioton ja karkaavat polkupyörillä raivausleirille Hämeenlinnan lähelle. Jaskan työpaikalta matkaan lähtee 30 000 markan arvoinen kirjelähetys. Pojat tosin eivät tiedä kirjekuoren sisällöstä enempää kuin siitäkään, että Jaskan työnantaja uhkaa panna poliisit asialle kadonneen kuoren tähden. Olli ja Jaska päätyvät Mattilan maalaistaloon, ja Ollin on esitettävä tyttöä voidakseen tarjota lapsenvahtiapuaan Mattilassa asuvalle sotaorvolle. Molempien Suomisten kodeissa huoli kasvaa, varsinkin kun myös Ollin pikkusisko Pipsa katoaa. Elina ryöpyttää kihlattuaan Lassea rahan antamisesta Ollille ja Pipsalle. Neuvokas Pipsa suuntaa kohti Hämettä ja törmää poikiin Mattilassa. Hän kertoo Ollille ja Jaskalle kirjekuoren arvokkaasta sisällöstä.


title: Suomisen Ollin tempaus

text: Pojat ovat jättäneet kuoren salaa Ainon isän luo. Mutta eihän hajamielinen vaari sitä huomaa! Pipsa ottaa hoitovastuun poikien mukana kulkeneesta sotaorvosta ja lähtee Hämeenlinnaan. Pipsa, Aino ja vaari kääntävät talon ylösalaisin kuorta etsiessään. Kun sitä ei löydy, Aino päättää palata pikimmiten Helsinkiin Pipsan kanssa. Molemmat Suomisen perheet ovat kokoontuneet virkamies-Suomisten kotiin, kun Olli ja Jaska lopulta palaavat vanhempiensa eteen. Rahat ovat edelleen kateissa, ja poliisijuttu häämöttää, kunnes Pipsa löytää kuoren Suomen Kuvalehden välistä. Sotaorvollekin käy hyvin, kun työläis-Suomiset adoptoivat hänet. Ja Hilda tarjoaa oikeaa kahvia onnellisen lopun kunniaksi!


title: Suomisen Ollin tempaus

text: Elokuva sai melko suopeat arvostelut aikalaiskriitikoilta. Helsingin Sanomat kirjoitti: "Suomen Filmiteollisuutta on syytä lämpimästi onnitella "Suomisen Ollin tempauksen" johdosta, sillä se on lajissaan lähes täysosuma: herttainen, hauska, virkistävä ja lämminhenkisesti esitetty kappale kotoista arkipäivää suomalaisen perheen, lähinnä sen nuorten vesojen liikkuma-alan piiristä."


title: Suomisen Ollin tempaus

text: "Suomisen Ollin tempauksen" tekeminen aloitettiin kesällä 1941, mutta jatkosodan puhkeamisen takia työtä jatkettiin vasta seuraavana kesänä. Käsikirjoituksessa jatkosota on jätetty huomiotta. Kuvausaika on kuitenkin vahvasti läsnä: lähes kaikki elintarvikkeet ovat kortilla, autot kulkevat puukaasutinpönttöjen voimalla ja dialogissa on mukana isänmaallista hehkutusta. Kotikatsomoissa elokuva nähtiin ensimmäisen kerran 12. tammikuuta 1958. Elokuva on julkaistu DVD-formaatissa.


title: Meksikonsusi

text: Meksikonsusi ("Canis lupus baileyi") on äärimmäisen uhanalainen suden alalaji.


title: Meksikonsusi

text: Meksikonsusi on pienikokoisin Pohjois-Amerikan harmaasusien alalajeista. Se jää säkäkorkeudeltaan alle 80 cm:iin, ja pituus on yleensä alle 135 cm. Painoa kertyy 25-45 kiloa. Meksikonsuden pään ja silmien muoto lienee sen paras tuntomerkki; kuono on sudelle lyhyt ja leveä, korvat ovat suuret ja kärjistä pallomaisen pyöreät ja silmät ovat suuret, ja yläluomen paksuus saa aikaan ilmeen, jonka ihminen voisi mieltää huolestuneen näköiseksi. Turkinväri on yleensä punertavan oranssi, ja selässä on vaaleanharmaan ja mustan kirjava satulamainen kuvio. Meksikonsudet voivat olla myös kellertäviä ja harmaita. Pienestä koostaan huolimatta meksikonsusi on ruumiinmuodoltaan vanttera, useimmiten melko leveäselkäinen ja lyhytjalkainenkin.


title: Meksikonsusi

text: Meksikonsuden alkuperäistä elinaluetta oli Meksiko ja Yhdysvaltojen eteläosat: Arizonan, New Mexicon ja Teksasin osavaltiot. Sitä vainottiin järjestelmällisesti 1800-luvulla mm. myrkkysyöttien avulla. Eläintarhoissa on nykyisin noin 150 yksilöä. On kiistanalaista, onko tätä alalajia enää olemassa luonnossa: IUCN:n raportissa sitä ei pidetä alalajina vaan populaationa, ja Meksikon populaation todetaan kadonneen luonnosta. ITIS pitää meksikonsutta alalajina.


title: Meksikonsusi

text: Meksikonsusi syö valkohäntäpeuroja ja pienempiä nisäkkäitä.


title: Hugo Koblet

text: Hugo Koblet (21. maaliskuuta 1925 Zürich – 6. marraskuuta 1964 Esslingen) oli sveitsiläinen rata- ja maantiepyöräilijä, ensimmäinen ulkomaalainen Italian ympäriajon voittaja (1950). Hän voitti myös Ranskan ympäriajon (1951) sekä kolme kertaa Sveitsin ympäriajon, kahdesti Züri-Metzgeten ja kerran Tour de Romandien. Ratapyöräilyssä hän voitti kaksi Euroopan mestaruutta sekä kolme MM-mitalia.


title: Hugo Koblet

text: Koblet kuoli auto-onnettomuudessa vain 39-vuotiaana marraskuussa 1964.


title: Akis

text: Akis () oli kreikkalaisessa mytologiassa Panin ja Symaithiin poika, jota nereidi Galateia rakasti. Kyklooppi Polyfemos oli myös rakastunut Galateiaan saamatta kuitenkaan mitään vastakaikua rakkaudelleen; itse asiassa Galateia vihasi häntä. Mustasukkaisena Galateian Akiita kohtaan osoittamasta rakkaudesta Polyfemos päätti surmata kilpakosijansa. Akiin ollessa paimentamassa lampaitaan kykloppi heitti häntä valtavalla kivenlohkareella. Lohkareen alta pursuava veri muodosti Galateian avustuksella Akis-joen. Akis itse, joka oli nereidi–äitinsä puolelta sukua vesistöjen jumaluuksille, muuttui vastasyntyneen joen jumalaksi.


title: Joensuun kirjallisuustapahtuma

text: Joensuun kirjallisuustapahtuma on vuodeta 2000 alkaen syys-lokakuussa järjestetty valtakunnallinen tapahtuma, jonka teema vaihtuu vuosittain. Viikonlopun mittaisen tapahtuman tilaisuudet ovat avoimia kaikille.


title: Joensuun kirjallisuustapahtuma

text: Tapahtuman järjestäjinä on joensuulaisia kulttuurihenkilöitä, joista ydinjoukon muodostavat professorit Seppo Knuuttila ja Yrjö Sepänmaa, kirjailija Tuula-Liina Varis ja koulutussihteeri Lisbe Svahn. Suunnitteluun osallistuvat Itä-Suomen yliopiston kulttuuritieteet ja Pohjois-Karjalan taidetoimikunta. Järjestelyt hoitaa Pohjois-Karjalan Kesäyliopisto. Tapahtumapaikkoina ovat olleet yliopisto, Joensuun Tiedepuisto, konservatorio, Pakkahuone, ravintola Sointula, Teatteriravintola ja Joensuun kaupunginteatteri.


title: Joensuun kirjallisuustapahtuma

text: Vuonna 2007 teemana oli "Työ". Teemaa käsiteltiin edellisvuosien kaavan mukaan: tiedeosuudessa puhutaan teemasta esimerkiksi tieteen näkökulmasta, kirjallisuusosuudessa äänessä ovat kirjailijat ja taideosuudessa on musiikkia, teatteria tai tanssia. Puhujina olivat muiden muassa työministeri Tarja Cronberg (vihr.), professori Kari Uusikylä, kirjailija Hannu Raittila, kriitikko Kaisa Neimala, kirjailija Kari Levola, kulttuurikriitikko Tuomas Nevanlinna, runoilija Arja Tiainen, kirjailija Marja-Leena Tiainen ja professori Kaija Heikkinen.


title: Joensuun kirjallisuustapahtuma

text: Vuonna 2008 tapahtuman teemana oli "Jos kirjallisuudessa". Päivillä puhuttiin muun muassa vaihtoehtoisista historiantulkinnoista, tulevaisuusskenaarioista, utopioista, dystopioista ja fantasiakirjallisuudesta. Puhujina olivat muun muassa Johanna Sinisalo, Kersti Juva, Risto Isomäki, Sirpa Kähkönen, Markku Into, Tero Niemi, Mari Mörö, Teuvo Peltoniemi ja Ilkka Pyysiäinen.


title: Joensuun kirjallisuustapahtuma

text: Vuoden 2010 tapahtuman aiheena oli "Minä kirjallisuudessa ja toisissa taiteissa". Puhujina olivat muun muassa Leena Lander, Kari Hotakainen, Anja Erämaja, Markku Ojanen ja Katarina Eskola.


title: Joensuun kirjallisuustapahtuma

text: Muina vuosina aiheina ovat olleet muun muassa tosi, vieras, kaunis, nauru, rakas, kuolema, ei ja sana.


title: Jimmie Vaughan

text: Jimmie Lawrence Vaughan (s. 20. maaliskuuta 1951 Dallas, Texas) on yhdysvaltalainen blueskitaristi ja -laulaja. Hän on Stevie Ray Vaughanin vanhempi veli. Jimmie Vaughan perusti lokakuussa 1974 yhdessä Kim Wilsonin kanssa Fabulous Thunderbirdsin.


title: Jimmie Vaughan

text: Jimmie Vaughan oli mukana muun muassa Carlos Santanan soololevyllä Havana Moon vuodelta 1983.


title: Kuhmon Vieksin varhainen pulakapina

text: Kuhmon Vieksin varhainen pulakapina oli yhteenotto, joka tapahtui Kuhmossa Vieksiin kylässä keväällä 1869 virkavallan ja paikallisten asukkaiden välillä.


title: Kuhmon Vieksin varhainen pulakapina

text: Koko Kainuussa oli varsin huonot satovuodet 1867 - 1868 ja väki oli nälänhädässä. Kajaanin kihlakunnassa kuoli kolmena vuonna yhteensä yli 4 900 henkeä, mikä on moninkertainen määrä tavanomaiseen verrattuna. Pieni osa maakunnan väestä ryhtyi jopa merirosvoukseen saadakseen hieman elantoa.


title: Kuhmon Vieksin varhainen pulakapina

text: Kuhmon virkaa tekevä nimismies lähti suorittamaan verovelkojen vuoksi pakkohuutokauppaa muutamaan Vieksin taloon. Kylän epätoivoinen väki oli kokoontumut pirttiin, ja kun nimismies levitti asiakirjansa, heitti joku kyläläisistä sangon vettä papereille ja toinen kasvoille. Sen jälkeen kyläläiset yrittivät litistää herran pöydän ja seinän väliin, mutta tämä pääsi poliiseineen pakoon uhaten tuoda Oulusta sotaväen avukseen. Kyläläiset olivat sillä välin tervanneet karhuntaljan nimismiehen reessä.


title: Kuhmon Vieksin varhainen pulakapina

text: Isäntää sakotettiin myöhemmin, mutta pakkohuutokauppa jäi suorittamatta.


title: Modena (Formula 1 -talli)

text: Modena on entinen italialainen Formula 1 -talli, joka kilpaili F1-sarjassa vuonna 1991. Talli tunnettiin myös nimillä Lambo ja Lamborghini.


title: Modena (Formula 1 -talli)

text: Modena osallistui kaudella 1991 kaikkiin 16 Grand Prix'in, mutta vain kuudesti tallin auto nähtiin lähtöruudukossa. Modenan moottoritoimittajana toimi sen ainoalla kaudellaan Italialainen Lamborghini, jonka tehdastallina Modena toimi. Tämän vuoksi talli tunnetaankin myös nimillä Lambo ja Lamborghini. Tallin kuljettajiksi palkattiin Italialainen Nicola Larini ja Belgialainen Eric van de Poele. Mauro Baldi toimi tallin testikuljettajana ennen kauden 1991 alkua, mutta häntä ei palkattu tallin kilpakuljettajaksi kauden alkaessa.


title: Modena (Formula 1 -talli)

text: Tallin historian paras sijoitus tuli heti sen debyyttikilpailussa, Yhdysvaltain GP:ssa, kun Nicola Larini ajoi seitsemänneksi.


title: Modena (Formula 1 -talli)

text: Kauden 1991 päätteeksi talli oli ajautunut taloudellisiin vaikeuksiin, eikä sitä nähty F1:sissä seuraavalla kaudella. Tallin lopettamisesta huolimatta Lamborghini toimi vielä moottoritoimittajana, toimittaen moottorit Ventrit-Larrousen ja Minardin F1-talleille kaudella 1992.


title: Modena (Formula 1 -talli)

text: Kautena 1993 Lamborghini toimitti moottorit Larrouselle.


title: Modena (Formula 1 -talli)

text: Kaudelle 1994 Lamborghini yritti tehdä sopimusta McLarenin kanssa ja tallin kuljettajat Ayrton Senna ja Mika Häkkinen jopa testasivat Lamborghinin moottorilla varustettua McLarenia. Sopimusta ei kuitenkaan tehty ja McLaren hankki moottorinsa Peugeotilta. Lamborghini jätti Formula Ykköset 1994.


title: Xibet

text: Xibet (, sibe; , pinyin: xībó) ovat pääasiassa Koillis-Kiinassa ja Sinkiangin alueella elävä kansa. Xibet ovat yksi Kiinan 56 virallisesta etnisestä ryhmästä. Heitä asuu Liaoningin alueella, sekä Ilijoen varrella Sinkiangissa. Xiben kieli kuuluu tunguusikieliin ja on läheistä sukua mantšulle. Vuoden 2010 väestönlaskennan mukaan Xibejä asui Kiinassa yhteensä 190 481. Xibet voidaan jakaa kahteen ryhmään asuinalueen, Sinkiangin ja Liaoningin mukaan.


title: Xibet

text: Xibet polveutuvat Liaoningin alueella asuneista metsästystä, keräilyä ja kalastusta harjoittaneista samalla xibe-nimellä tunnetusta kansasta, joka olettettavasti on asuttanut aluetta jo varhaisista ajoista lähtien. Xibet joutuivat mongolien valtaan 1200-luvulla ja edelleen mantšujen vallan alle 1500-luvun loppupuolella. Xibet alistanut mantšupäällikkö Nurhachi pakotti heidät siirtymään aikaisemmista elinkeinoistaan maanviljelyyn ja kiinteisiin asumuksiin. Mantšut pitivät xibejä veljeskansana ja heillä oli hyvien sotureiden maine. Mantšujen nousuta valtaan Qing-dynastian myötä Kiinassa, xibejä palveli sotilaina ympäri Kiinaa aina Pekingistä Sinkiangiin. Tämän myötä xibejä muutti Lianoningin ulkopuolelle ja toisaalta taas han-kiinalaisia muutti alueelle. Tämän kehityksen myötä xibet omaksuivat han-kiinalaista kulttuuria. 1700-luvun puolivälissä Qing-dynastia siirsi noin 5 000 xibesotilasta ja virkamiestä Sinkiangiin. Tästä joukosta polveutuvat alueen nykyiset xibet, jotka asuvat tuhansien kilometrien päässä muista xibeistä. Nykyisin alkuperäisellä alueellaan Lianonginissa asuvat xibet ovat omaksuneet enemmissä määrin han-kiinalaista kulttuuria, kun taas Sinkiangin xibet ovat konservatiivisempia.


title: Xibet

text: Xibejen kaksi ryhmää eroavat elintavoiltaan jonkin verran toisistaan. Sinkiangin xibet asuvat sadan tai parinsadan asukkaan kylissä, kasvattaen esimerkiksi vehnää, riisiä, puuvillaa, hedelmiä ja kasviksia. Lisäksi he harjoittavat metsästystä joka on ollut osittain mahdollista heidän eristäytyneen sijaintinsa takia. Lianingin xibet asuvat suuremmissa asutuskeskuksissa, eikä metsästystä enää harjoiteta. Kaiken kaikkiaan heidän elinkeinonsa ovat melko samanlaisempia Kiinan valtavirran kanssa.


title: Xibet

text: Perinteistä uskoa harjoitetaan samoin nimenomaan Sinkiangin xibejen keskuudessa,kun taas Liaoningissa se on käytännössä kadonnut. Liaoningin xibet ovat taoisteja, budhisteja tai he seuraavat Kiinalaista kansanuskoa. Xibejen perinteiseen uskoon kuuluu useita eri jumaluuksia, kuten kotirauhasta vastaava "Xilimama", sekä karjaa suojellut "Hairkan". Aikanaan myös esimerkiksi isorokosta vastanneella jumaluudella oli merkittävä asema, joka sittemmin on heikentynyt tehokkaan rokotusohjelman takia.


title: Gustaf von Paykull

text: Gustaf von Paykull (21. elokuuta 1757, Tukholma – 28. tammikuuta 1826) oli ruotsalainen lintutieteilijä, entomologi, kirjailija, hovimarsalkka ja vapaaherra.


title: Gustaf von Paykull

text: Paykull oli Tukholman luonnonhistoriallisen kansallismuseon perustaja ja Kuninkaallisen tiedeakatemian jäsen. Hänen luonnontieteellinen kokoelmansa käsitti 8 600 preparoitua hyönteistä, 1 362 täytettyä lintua, kaloja ja nisäkkäitä. 24. maaliskuuta 1819 kuningas Karl XIV Johan otti vastaan Paykullin kokoelman lahjana. Tiedeakatemian tiloista löytyi kokoelmalle huoneisto, ja niin oli museo perustettu.


title: Gustaf von Paykull

text: Paykull nimesi luolakahlaajan vuonna 1805.


title: Tappajahain kosto

text: Tappajahain kosto ("Jaws: The Revenge") on vuonna 1987 valmistunut, "Tappajahai"-elokuvasarjan neljäs ja viimeinen osa. Elokuvan on ohjannut Joseph Sargent.


title: Tappajahain kosto

text:
Ellen Brody elää rauhassa Amityn saarella poikansa Seanin kanssa. Rauha särkyy, kun Sean kuolee. Ellen on surullinen ja levoton. Ellenin vanhempi poika Michael on meritieteilijä, joka tovereineen tutkii simpukoita. Myöhemmin hai yllättää Michaelin ystävän Jaken, ja paljastuu, että Seanin tappoi suuri valkohai. Ellen lähtee hain perään tappaakseen sen.
"Video-oppaassa" vuodelta 1994 "Tappajahain kosto" saa kaksi tähteä viidestä, mikä vastaa sanallista arviota ”keskinkertainen”.


title: Jaysuma Saidy Ndure

text: Jaysuma Saidy Ndure (s. 1. heinäkuuta 1984 Bakau) on gambialaissyntyinen, nykyisin Norjaa edustava pikajuoksija.


title: Jaysuma Saidy Ndure

text: Saidy Ndure muutti Norjaan vuonna 2001, jossa hänen isänsä oli asunut 27 vuotta. Norjan kansalaisuuden hän sai joulukuussa 2006. Alun perin Saidy Ndure olisi voinut edustaa Norjaa arvokilpailuissa vasta joulukuusta 2009 lähtien mutta Gambian ja Norjan joulukuussa 2007 tekemän sopimuksen jälkeen Saidy Ndure sai edustaa Norjaa jo Pekingin olympialaisissa 2008.


title: Jaysuma Saidy Ndure

text: Saidy Ndure juoksi useita Gambian ennätyksiä 100 ja 200 metrillä ja Gambian voimassa oleva 200 metrin ennätys 20,47 on hänen nimissään. Hän sai alle 20-vuotiaiden Afrikan mestaruuskilpailuissa 2003 kultaa 200 ja pronssia 100 metrillä. Afrikan mestaruuskilpailuissa vuonna 2004 hän juoksi pronssille 100 metrillä ja oli kuudes 200 metrillä. Gambian edustajana Saidy Ndure osallistui lisäksi Ateenan olympialaisiin 2004, Pariisin 2003 ja Helsingin 2005 MM-kisoihin sekä Manchesterin 2002 ja Melbournen 2006 Kansainyhteisön kisoihin.


title: Jaysuma Saidy Ndure

text: Kesällä 2007 Saidy Ndure voitti Norjan mestaruudet 100 ja 200 metrillä. Hän rikkoi samoilla matkoilla Geir Moenin hallussa olleet Norjan ja pohjoismaiden ennätykset. Moenin 100 metrin ennätyksen 10,08 hän alitti ensimmäisen kerran DN-Galassa Tukholmassa, juostuaan 10,07. Myöhemmin Stuttgartissa hän paransi ennätystä aikaan 10,06, jolla sijoittui kilpailussa toiseksi. Moenin 200 metrin ennätyksen 20,17 hän alitti myös Stuttgartin yleisurheilufinaalissa voitettuaan kilpailun ajalla 19,89. Saidy Ndure oli ensimmäinen pohjoismaita edustanut urheilija, joka alitti 20 sekuntia 200 metrillä, ja Euroopan tilastoissa hän nousi 200 metrin ennätyksellään neljänneksi.


title: Jaysuma Saidy Ndure

text: Saidy Ndure antoi kesäkuussa 2007 kannabista sisältäneen dopingnäytteen, josta hän sai varoituksen. Saidy Nduren mukaan positiivinen testitulos johtui passiivisesta kannabiksensavulle altistumisesta.


title: Jaysuma Saidy Ndure

text: Pekingin olympialaisissa 2008 Saidy Ndure karsiutui puolivälierissä 100 metrillä ja selviytyi välieriin 200 metrillä, muttei osallistunut juoksuun. Berliinin MM-kisoissa 2009 hän oli välierissä 100 metrillä ja Barcelonan EM-kisoissa 2010 kuudes 100 metrillä ja viides 200 metrillä. Daegun MM-kisoissa 2011 Saidy Ndure pääsi välieriin 100 metrillä ja sijoittui 200 metrillä neljänneksi ajalla 19,95. Saidy Ndure juoksi Lausannessa 30.6.2011 uuden Norjan ennätyksen ajalla 9,99. Hän oli ensimmäinen alle 10 sekunnissa 100 metriä juossut pohjoismainen juoksija.


title: Jaysuma Saidy Ndure

text: Helsingin EM-kilpailuissa 2012 Saidy Ndure sijoittui 100 metrin juoksussa kolmanneksi ajalla 10,17. Lontoon olympialaisissa hän karsiutui 100 metrillä alkuerissä ja 200 metrillä välierissä. Hän oli 2013 Göteborgin EM-hallikilpailuissa 60 metrillä neljäs ja Moskovan MM-kilpailuissa 200 metrillä kahdeksas. Zürichin EM-kilpailuissa 2014 hän sijoittui 100 metrillä kuudenneksi. Hän karsiutui 200 metrin alkuerissä Rio de Janeiron olympialaisissa 2016.


title: Jaysuma Saidy Ndure

text: Maaliskuussa 2016 Ndure tuomittiin 75 päiväksi vankilaan kotiväkivallan takia. Hän oli lyönyt, potkinut ja tuuppinut entistä naisystäväänsä. Naisen kaulassa oli myös jälkiä kuristamisesta.


title: Rumours

text: Rumours on Fleetwood Macin vuonna 1977 julkaistu menestysalbumi. Se oli toinen yhtyeen tällä kokoonpanolla julkaistu albumi. Vuoteen 2013 mennessä albumi on myynyt yli 40 miljoonaa kappaletta, ja se on sijalla 13 kaikkien aikojen albumeiden myyntilistalla.


title: Rumours

text: Albumin syntyprosessi oli myrskyisä ja sen huumehuuruiset ja riitaisat levytysvaiheet vaikeita. Christine ja John McVie olivat juuri ottaneet avioeron, ja Buckinghamin ja Nicksin suhde oli päättymässä. Omasta vaimostaan samoin eroamassa ollut Mick Fleetwood aloitti lisäksi suhteen Nicksin kanssa levyn teon aikana. Useimmat albumin sanoituksista kertovatkin yhtyeen jäsenten keskinäisistä suhdeongelmista, mitä on myös pidetty yhtenä albumin menestyksen syistä. Levyn nimi "Rumours" (suom. 'Huhuja') oli John McVien ehdotus ja kuvasi levyn teemaa.


title: Rumours

text: Kappale "Silver Springs" julkaistiin singlen "Go Your Own Way" b-puolella. Kappale ei mahtunut alkuperäiseen kappalelistaan pituutensa vuoksi. Lyhyempi kappale "I Don't Want to Know" oli sen korvaaja.Albumista julkaistiin tammikuussa 2013 kolmen CD:n paketti, jolla on myös bonusmateriaalia ja live-esityksiä, sekä lisäksi deluxe-versio, jolla on lisää materiaalia.


title: Isot kissat

text: Isot kissat ("Pantherinae") on kissaeläimien alaheimo, johon kuuluvat suvut "Panthera", "Uncia" ja "Neofelis".


title: Sinikielitauti

text: Sinikielitauti eli bluetongue-tauti on bluetongueviruksen (BTV) aiheuttama märehtijöiden ja kamelieläinten sairaus. Tauti ei tartu ihmiseen. Taudin nimi tulee lampailla joskus vakavassa tapauksessa esiintyvästä oireesta, jolloin kieli muuttuu siniseksi verentungoksen vuoksi. Taudin levittäjänä toimivat polttiaiset, jotka viihtyvät parhaiten lämpimissä ja kosteissa olosuhteissa. Tautia esiintyy ympäri maailman, mutta polttiaisten elinympäristövaatimusten vuoksi se rajoittuu lähinnä 40°N ja 35°S leveysasteille. Ilmaston lämpenemisen katsotaan olevan yhtenä syynä siihen, miksi tautia on viime vuosina tavattu myös näiden leveysasteiden ulkopuolella. Suomessa virusta ei ole tavattu. Sinikielitauti kuuluu helposti leviäviin eläintauteihin.


title: Sinikielitauti

text: Pääasiassa märehtijät saavat tartunnan virusta kantavien polttiaisten välityksellä, eikä eläinten välistä suoraa tartuntaa tapahdu.


title: Sinikielitauti

text: Taudin oireiden vakavuus riippuu viruksen serotyypistä, eläinlajista ja eläinyksilöstä. Lampaiden ja peurojen on todettu sairastuvan voimakkaampiin oireisiin, kun taas nauta voi useinkin olla viruksen oireeton kantaja. Taudinkuva vaihteleekin oireettomasta kantajasta vakaviin oireisiin, ja tauti voi johtaa jopa kuolemaan.


title: Sinikielitauti

text: Oireina voi esiintyä korkea kuume, lisääntynyt syljeneritys, nenävuoto, ontuminen sekä pään ja niskan alueen turvotus.


title: Sinikielitauti

text: Tautiin ei ole spesifistä hoitoa, minkä vuoksi hoito kohdistuu oireiden hoitamiseen. Tautiin on olemassa sekä eläviä heikennettyjä että tapettuja rokotteita. Rokotteita käytetään EU:n alueella ainoastaan maissa, joissa tautia on todettu.


title: Leonid Leonov

text: Leonid Maksimovitš Leonov (; 31. toukokuuta 1899 Moskova – 8. elokuuta 1994 Moskova) oli venäläinen kirjailija. Hän julkaisi romaaniensa ohella muun muassa näytelmiä.


title: Leonid Leonov

text: Leonov syntyi Moskovassa, oli varhaisella urallaan toimittaja ja oli Maksim Gorkin kanssa perustamassa Neuvostoliiton kirjailijaliittoa. Hän voitti Neuvostoliiton valtionpalkinton vuonna 1943 ja Leninin palkinnon vuonna 1956.


title: Leonid Leonov

text: Leonov nimettiin vuonna 1967 Sosialistisen työn sankariksi. Viisi vuotta myöhemmin hän sai paikan Neuvostoliiton tiedeakatemiasta. Hän jatkoi kirjoittamista vanhuutensa päiville saakka ja kuoli Moskovassa 95-vuotiaana.


title: Leonid Leonov

text: Leonovin laajasta tuotannosta on suomennettu muun muassa teokset "Heinäsirkat", "Metsä" ja "Professori Skutarevski".


title: Göran Tunström

text: Göran Tunström (14. toukokuuta 1937 Karlstad, Ruotsi – 5. helmikuuta 2000) oli ruotsalainen kirjailija.


title: Göran Tunström

text:
Tunströmin tunnetuimpia teoksia on "Jouluoratorio", jonka ruotsinkielinen alkuteos ilmestyi 1983. Siitä on tehty myös elokuva.
Tunström sai vuonna 1976 Svenska Dagbladetin kirjallisuuspalkinnon ja vuonna 1984 Pohjoismaiden neuvoston kirjallisuuspalkinnon.


title: Göran Tunström

text: Tunström osallistui Oslon kansainväliselle runousfestivaalille 1980-luvulla. Hän oli vuodesta 1964 naimisissa Lena Cronqvistin kanssa. Hän oli myös muun muassa muusikko Leonard Cohenin pitkäaikainen ystävä. Tunström menehtyi pitkäaikaiseen sairauteen Tukholmassa 62-vuotiaana.


title: Göran Tunström

text: Vuonna 2009 Tungströmin romaanit "Jouluoratorio" ja "Prästungen" pääsivät mukaan kirjaan "Tusen svenska klassiker", johon on koottu tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.


title: Sahelinpaksujalka

text: Sahelinpaksujalka ("Burhinus senegalensis") on afrikkalainen kahlaaja. Lajin nimesi ja kuvaili William Swainson Senegalista 1837.


title: Sahelinpaksujalka

text: Linnun pituus on 32-38 cm ja siipien kärkiväli 75-80 cm. Suuresti paksujalan näköinen tukevatekoinen kahlaaja. Eroaa paksujalasta harmaamman höyhenpuvun, pääosin mustan nokan ja naaman tummempien juovien parusteella. Sukupuolet ovat samannäköisiä.


title: Sahelinpaksujalka

text: Laikuttainen esiintymisalue kattaa Saharan eteläpuolisen alueen Afrikasta eli lähinnä Sahelin, sekä Egyptissä Niilin laakson. Maailman populaatio on kooltaan 20 000–50 000 yksilöä. Lajin kanta on elinvoimainen. Paikkalintu, joka sadekausien välissä voi siirtyillä lyhyitä matkoja. Lajia ei ole tavattu Suomessa.


title: Sahelinpaksujalka

text: Monenlaiset kuivat avomaat ja harvat metsät, pensaikot, jopa puutarhat. Suosii veden läheisyyttä, toisin kuin paksujalka.


title: Sahelinpaksujalka

text: Pesä on tavallisesti avoimesti maassa tai kalliolla, joskus rakennuksen katolla. Munia on 2. Molemmat puolisot hautovat. Poikaset viipyvät pesässä pari-kolme päivää ja etsivät sitten itse ruokansa.


title: Sahelinpaksujalka

text: Pääasiassa hyönteiset ja äyriäiset, myös nilviäiset, lierot, sammakot ja pikkunisäkkäät.


title: Suomen Psykologiliitto

text:
Suomen Psykologiliitto on ammattijärjestö, johon kuuluu noin 95 prosenttia maassa toimivista psykologeista. Liittoon kuuluu noin 7 000 jäsentä. Suomen Psykologiliitto on perustettu vuonna 1957. Psykologiliitto edistää jäsentensä palkka- ja ammatillisia etuja sekä työllisyyttä. Liitto pyrkii myös vaikuttamaan psykologeja koskevaan yhteiskunnalliseen päätöksentekoon ja lainsäädäntöön. Liiton puheenjohtaja (2016–) on psykologian tohtori Annarilla Ahtola. Hänen edeltäjänsä Tuomo Tikkanen oli puheenjohtajana 22 vuotta (1994–2015).
Liittovaltuuston puheenjohtaja on Päivi Räty. Liitto kuuluu Akavaan.


title: Suomen Psykologiliitto

text: Suomen psykologiliitto kuuluu kansallisena jäsenjärjestönä noin 300 000 psykologin suuruiseen Euroopan psykologiliittojen federaatioon (EFPA). Se on luonut muun muassa standardisoitun EuroPsy-pätevyysjärjestemän psykologien ammattipätevyyden osoittamiseksi toisessa maassa.


title: Marina Solodkin

text: Marina Solodkin (, 31. toukokuuta 1952 – 16. maaliskuuta 2013 [[Moskova], [[Neuvostoliitto]]]) oli [[Venäjä|venäläissyntyinen]] [[israel]]ilainen [[Kadima]]-puoluetta edustava poliitikko. Hän väitteli tohtoriksi taloushistoriasta [[Moskovan valtiollinen yliopisto|Moskovan valtiollisesta yliopistosta]].


title: Marina Solodkin

text: Solodkin muutti Israeliin [[1990-luku|1990-luvun]] alussa. Hänet valittiin [[knesset]]iin ensimmäisen kerran 1996 [[Natan Štšaranski]]n johtaman [[Israel BaAliya]] -puolueen edustajana. Hän oli maahanmuuttoministeri 1999-2000 ja vuodesta 2005 kuolemaansa asti. 2006 hän siirtyi Kadimaan.


title: Marina Solodkin

text: Solodkin kuoli maaliskuussa 2013 sydänkohtaukseen hotellissa Riiassa, missä hän oli osallistumassa fasismin vastaiseen konferenssiin. Hän oli kuollessaan 60-vuotias.


title: Marina Solodkin

text:
[[Luokka:Knessetin jäsenet]]
[[Luokka: Israelin ministerit]]
[[Luokka:Vuonna 1952 syntyneet]]
[[Luokka:Vuonna 2013 kuolleet]]


title: Krokotiilinvartija

text: Krokotiilinvartija ("Pluvianus aegyptius") on afrikkalainen kahlaaja, ja se on sukunsa Pluvianus ja heimonsa krokotiilinvartijat (Pluvianidae) ainoa laji. Aiemmin se luokiteltiin pääskykahlaajiin (Glareolidae), mutta nykyisin sen katsotaan kuuluvan omaan heimoonsa.


title: Krokotiilinvartija

text: Linnun pituus on 19–21 cm, siipien kärkiväli 47–51 cm ja paino 73–92 g. Se on pienehkö, lyhytjalkainen kahlaaja. Vanhan linnun alapuoli on vaalean oranssi, siivenpäälliset ja hartiat kyyhkynharmaat, selässä ja rinnassa on leveä musta juova, samoin kuin päässä ja päälaella. Kurkku ja silmäkulmanjuovat ovat valkoiset. Nuori lintu on alapuolelta vaalea. Sukupuolet ovat samannäköisiä.


title: Krokotiilinvartija

text: Lajia elää laikuittaisesti Afrikassa Saharan eteläpuolella Kongoon saakka. Muinoin laji eli myös Egyptissä, mutta se on nykyisin lähes kadonnut sieltä. Maailman populaation koko on 40 000–85 000 yksilöä. Lajin kanta on elinvoimainen. Se on enimmäkseen paikkalintu, mutta voi siirtyillä kosteikkojen välillä vesimäärien vaihtelujen mukaan. Lajia ei ole tavattu Suomessa.


title: Krokotiilinvartija

text: Lisääntymisaikana sen elinympäristöä ovat jokien rannat, saaret ja suistot. Se välttää suolaista vettä. Pesimäajan ulkopuolella sitä näkee myös järvillä ja muilla kosteikoilla, ja joskus sitä tavataan myös pelloilla ja kuivalla maalla.


title: Krokotiilinvartija

text: Pesä on molempien emojen rapsuttama kuoppa pehmeässä hiekassa. Munia on 1–3, harvoin 4. Ensimmäinen muna peitetään hiekalla, samoin haudontavuorojen välillä kaikki munat. Sekä koiras että naaras hautovat öisin ja hämärissä vuorollaan. Päivällä munat ovat hiekkaan peitettyjä ja kuumimpaan aikaan emot käyvät kastelemassa alapuolen höyhenensä ja saapuvat viilentämään munia. Haudonta kestää 28–31 päivää. Poikasista huolehtivat molemmat emot. Aluksi poikaset saavat ravinnon eteensä, mutta pian ne ryhtyvät seuraamaan emoja. Viikon ikäisinä poikaset pystyvät syömään itsenäisesti. Lentokykyisiä ne ovat noin 5 viikon ikäisinä.


title: Krokotiilinvartija

text: Lajin ravintoa ovat maassa elävät hyönteiset ja muut pienet selkärangattomat. Herodotoksen suuhun pannun tarinan mukaan krokotiilinvartijat käyvät rannalla makoilevien krokotiilien suussa syömässä hampaiden rakoihin takertuneita lihanpaloja ja ötököitä. Krokotiilit eivät syö krokotiilinvartijoita, koska niiden mielestä ne ovat hyviä hammashoitajia. Kaksi huomattavaa lintutieteilijää on varmentanut tämän tarinan, mutta se on ilmeisesti harvinaista, sillä tieteellisesti sitä ei ole osoitettu.


title: Madagaskar-suunnitelma

text: Madagaskar-suunnitelma oli natsi-Saksassa kehitetty hanke, jonka tarkoituksena oli siirtää Euroopan juutalaisväestö Afrikkaan, Madagaskarin saarelle. Suunnitelma toteuttaminen näytti mahdolliselta Saksan hyökättyä Ranskaan, jonka siirtomaa Madagaskar tuolloin oli. Osa Ranskan siirtomaista siirtyi Saksan vasallivaltiona toimineen Vichyn Ranskan hallintaan.


title: Madagaskar-suunnitelma

text: Tarkoitus oli antaa saarelta Saksan laivaston valitsemat satamat sen käyttöön ja tehdä lopusta juutalaisten reservaatti, jota Heinrich Himmler valvoisi. Vaikka Palestiinaa oli myös ajateltu, Madagaskar koettiin paremmaksi vaihtoehdoksi Palestiinan ollessa jo arabien ja kristittyjen asuttama. Madagaskar-projektin rahoitukseksi kaavailtiin Euroopan juutalaisilta takavarikoidun omaisuuden käyttämistä.


title: Madagaskar-suunnitelma

text: Madagaskar-suunnitelmaa ei kuitenkaan ehditty toteuttaa, sillä Ison-Britannian ja Vapaan Ranskan joukot valloittivat Madagaskarin vuonna 1942. Vastaava hanke oli niin sanottu Fugu-suunnitelma, jolla juutalaiset aiottiin siirtää Aasiaan Japanin hallitsemille alueille.


title: Madagaskar-suunnitelma

text: Seuraava suunnitelma, joka tehtiin ”juutalaiskysymyksen” ratkaisemiseksi, oli Wannseen konferenssissa hahmoteltu lopullinen ratkaisu. Vaikka Madagaskar-suunnitelma jäi fantasian asteelle, se sai kuitenkin riittävää näkyvyyttä natsihallinnossa toimiakseen merkittävänä psykologisena askeleena kohti juutalaisten joukkotuhoon tähtääviä päätöksiä.


title: Sela Ward

text: Sela Ward (IPA: [ˈsiːlə ˈwɔːɹd], s. 11. heinäkuuta 1956) on yhdysvaltalainen näyttelijä. Hänet muistetaan parhaiten Golden Globe ja Emmy-palkitusta roolista televisiosarjasta Rakkaat siskot vuosina 1991–1996. Hän on naimisissa Howard Shermanin kanssa ja heillä on kaksi lasta, Austin (s. 1994) ja Anabella (s. 1998).


title: M/S TransPine

text: M/S TransPine () on ruotsalaisen Rederi AB Transatlanticin omistukseen rekisteröity ro-lo-alus (ro-ro- ja lo-lo-aluksen yhdistelmä). Alus on rakennettu vuonna 2002 Stocznia Gdynia, S.A. -nimisellä telakalla, Gdyniassa, Puolassa. "Transpine" on rekisteröity Ruotsin lipun alle ja sen kotisatama on Helsingborg.


title: M/S TransPine

text: TransPinen sisaraluksia ovat M/S TransWood, M/S Finnfighter ja M/S Oranjeborg.


title: M/S TransPine

text: 5. helmikuuta 2002 alus luovutettiin B&N:n omistukseen, joka rekisteröi aluksen Ruotsin lipun alle nimellä "Finnpine". Kotisatamaksi tuli Skärhamn. Tämän jälkeen F-ships aloitti liikennöinnin Finnpinellä, välillä Suomi–Yhdysvallat. Kesäkuun lopussa 2003 gibraltarilainen B&N Finnpine Ltd. osti laivan ja vuokrasi sen B&N Nordsjöfraktille. Kotisatama säilyi uudesta omistajasta huolimatta Ruotsissa.


title: M/S TransPine

text: Vuonna 2005 Finnpine rekisteröitiin Rederi AB Transatlanticin omistukseen. Vuonna 2006 alus meni Blohm + Vossin telakalle Hampuriin Saksaan pidennettäväksi. Huhtikuussa 2008 alus sai nimen "TransPine".


title: Marionetti

text: Marionetti on nukketeatterissa käytettävä nivelnukke, jota ohjataan ylhäältä päin naruilla. Marionetit on perinteisesti valmistettu puusta, yleensä lehmuksesta, joka on riittävän pehmeää veistettäväksi, mutta kuitenkin tarpeeksi kestävää. Ohjausnarut on kiinnitetty nukkejen jäseniin, jotka on liitetty toisiinsa nivelillä. Joissakin nukeissa myös suuta tai silmäluomia voidaan liikuttaa naruilla.


title: Marionetti

text: Marionetti luo käsinukkeen verrattuna uskottavamman vaikutelman todellisesta hahmosta, sillä nukke on näkyvissä kokonaan, ja sen kaikkia jäseniä voi liikuttaa. Narut ovat yleensä ohuita ja läpikuultavia, mikä vahvistaa todellisuusvaikutelmaa entisestään.


title: Marionetti

text: Joskus sanalla marionetti (tai "sätkynukke") kutsutaan myös tahdotonta ihmistä, joka on helposti toisten johdateltavissa.


Serenaadi sotatorvella eli sotamies Paavosen tuurihousut on Toivo Särkän ohjaama suomalainen elokuva vuodelta 1939. Sen ensi-ilta oli Helsingissä 1. tammikuuta 1940 Rexissä ja Bio-Biossa. Elokuvan aihe perustuu Topiaksen näytelmään vuodelta 1938.


title: Serenaadi sotatorvella eli sotamies Paavosen tuurihousut

text: Talvisota oli jo uhkana, kun kepeää sotilasfarssia kuvattiin, mutta kireä tilanne ei heijastu elokuvaan. Sotamies Paavosta esittänyt Kaarlo Angerkoski kuoli sydänkohtaukseen lokakuussa 1939 kolme kuukautta ennen elokuvan ensi-iltaa. Elokuvaa on kuvattu Pyhäniemen kartanossa.


text: Tarina kertoo sotaharjoituksista kartanonrouvan mailla. Savolainen sotamies Malakias Puavonen lainaa "tuurihousujaan" majuri Harteiselle. Malakiasta kriitikko kehuu hupailun ainoaksi "ilonkryyniksi".


title: Elvira Nabiullina

text: Elvira Sahipzadovna Nabiullina (, , s. 29. lokakuuta 1963, Ufa, Baškirian ASNT) on Venäjän federaation talousministeri Viktor Zubkovin ja Putinin toisessa hallituksessa, syyskuusta 2007 alkaen vuoteen 2012 ja Venäjän keskuspankin kuvernööri kesäkuusta 2013.


title: Elvira Nabiullina

text: Nabiullina valmistui Moskovan valtionyliopistosta vuonna 1986. Hän työskenteli 1991–1994 Venäjän teollisuudenharjoittajien ja yrittäjien liiton ja sen edeltäjän palveluksessa ennen siirtymistään kauppa- ja teollisuusministeriöön.


title: Elvira Nabiullina

text: Nabiullina toimi vuodesta 2000 kesäkuuhun 2003 German Grefin ensimmäisenä apulaistalousministerinä ja johti sen jälkeen taloudellisia uudistuksia asiantuntijatasolla valmistelevaa strategisten valmistelujen keskusta (). Hän on johtanut Venäjän presidentin kansallisesti ensisijaisten hankkeiden ja väestöpolitiikan neuvoston asiantuntijaneuvostoa ().


title: Permetriini

text: Permetriini ("3-fenoksibentsyyli-3-(2,2-dikloorivinyyli)2,2-dimetyylisyklopropaanikarboksylaatti") on synteettinen pyretroideihin kuuluva kemikaali, jota käytetään tuholaismyrkyissä. Se toimii hermomyrkkynä hyönteisille ja sitä käytetään sekä hyönteisten tappamiseen että karkottamiseen. Se toimii hermosolujen solukalvoilla hidastaen natriumreaktiota. Nisäkkäät kestävät permetriiniä paljon paremmin kuin hyönteiset ja myrkytystapaturmat ovat harvinaisia. Kalat ovat aineille varsin herkkiä.


title: Permetriini

text: Permetriiniä käytetään laajalti maataloudessa tappamaan tuhohyönteisiä puuvilla-, vehnä, maissi- ja sinimailaspelloilta sekä jossain määrin myös siipikarjan loisten torjuntaan. Permetriiniä käytetään tehoaineena täishampoissa. Permetriinin käyttö on herättänyt vastustusta, sillä se tappaa valikoimatta kaikenlaisia eläimiä, kuten mehiläisiä, kaloja ja pieniä nisäkkäitä.


title: Permetriini

text:
Permetriini tuli markkinoille 1990-luvun alussa, ja sitä pidettiin turvallisempana kuin sitä ennen käytettyjä organofosfaatteja. Se suojaa tehokkaasti malariaa levittäviltä hyttysiltä.
Permetriini sitoutuu natriumkanavaan tukkien sen ja siten hidastaen hermojärjestelmää. Aine vaikuttaa kääntäen verrannollisesti lämpötilaan, joten se vaikuttaa nopeammin kylmäverisiin eliöihin (hyönteiset, kalat, sammakot jne) kuin lämminverisiin (suurin osa nisäkkäistä ja linnut):


title: Bagdad (maakunta)

text: Bagdadin maakunta () on yksi Irakin 19 maakunnasta (kuvernoraatista). Sen pinta-ala on 4 555 neliökilometriä (1,5 % Irakin pinta-alasta) ja sen asukaslukuarvio on noin 6,70 miljoonaa (2013, 21,1 % Irakin väestöstä). Väestöstä 87,2 prosenttia asuu kaupungeissa ja 12,8 prosenttia maaseudulla. Irakin vuoden 1997 väestönlaskennan aikaan asukasluku oli 5 423 964.


title: Bagdad (maakunta)

text: Maakunta kattaa Irakin pääkaupungin Bagdadin esikaupunkeineen. Bagdadin maakunta on jaettu kymmeneen eri piirikuntaan (2013 tilanne):


title: Bagdad (maakunta)

text: Piirikunnista Bagdadin kaupungin osia ovat (yhteensä 80% kuvernoraatin väkiluvusta, siis yhteensä noin 5,36 milj. as.):


title: Bagdad (maakunta)

text: Vuoteen 1976 asti maakuntaan kuului myös Salah ad-Dinin maakunta Bagdadin pohjoispuolella.


title: Galateia (mytologia)

text:
Galateia (, "maidon valkea") oli kreikkalaisessa mytologiassa kolmen eri naishahmon nimi.
Galateia oli Nereuksen ja Doriin tytär, nereidi, johon kyklooppi Polyfemos oli rakastunut. Galateia puolestaan vihasi tätä ja oli itse rakastunut Akiihin, lammaspaimeneen. Mustasukkaisuudessan Polyfemos päätti surmata Akiin, ja heitti tätä valtavalla kivenlohkareella. Galateia kuitenkin auttoi Akiita, jonka äiti oli myös nereidi, vapauttamaan sukunsa voimat, ja niin lohkareen alta pursuava veri muuttui Akis-joeksi ja Akis sen jokijumalaksi.


title: Galateia (mytologia)

text: Pygmalion oli Kyproksen kuningas, joka oli pettynyt naisiin heidän kauneusvirheidensä vuoksi. Niin hän veisti naispatsaan puhtaan valkeasta norsunluusta, joka oli kauneudeltaan ylivertainen. Patsas oli niin kaunis, että Pygmalion rakastui teokseensa. Lopulta hän rukoili Venusta, joka säälikin häntä ja herätti patsaan eloon. He saivat pojan nimeltä Paphos.


title: Galateia (mytologia)

text: Ovidius itse ei nimeä patsasta, vaan nimen "Galateia" antoivat myöhäis-klassiset kirjailijat.


title: Galateia (mytologia)

text: Galateia oli Lamproksen puoliso, joka oli raskaana miehelleen. Tämä kuitenkin painosti häntä hylkäämään lapsensa, mikäli se ei olisi poika. Kun synnytyksen aika tuli, ja lapsi osoittautui tytöksi, rukoili Galateia Letoa muuttamaan lapsensa, Leukippoksen, pojaksi ja näin tapahtui.


title: Balanced Scorecard

text: Balanced Scorecard eli BSC on tavoitejohtamisen periaatteille kehitetty toiminnanohjauksen suorituskykymittaristo, joka esiteltiin vuonna 1992. Samaa tarkoitusta palvelevia mittaristoja ovat tulosmatriisi (1984), suorituskykypyramidi (1991) ja suorituskykyprisma (2002).


title: Balanced Scorecard

text: Kyky kuvata suunnitelma tavoitemitoin sekä kannustusominaisuudet ovat suorituskykymittariston tärkeitä ominaisuuksia. Mittariston avulla on tarkoitus saada suunnitellut asiat tehdyksi. Kaikille mittaristoille on yhteistä, että niitä käytetään tavoitejohtamisen yleisissä puitteissa. Erot koskevat mittariston rakentamista, eli sitä miten tavoitteet luodaan ja esitetään.


title: Balanced Scorecard

text: BSC syntyi Yhdysvalloissa suuryritysten yhteisprojektissa, jonka tavoitteena oli kehittää yritysten suorituskyvyn mittausta. Näissä yrityksissä mittaaminen perustui lähinnä taloudellisiin tekijöihin, joita arvosteltiin lyhyen aikavälin tulostekijöiksi. Taloudelliset mittarit koettiin riittämättömiksi kuvaamaan erityisesti aineettoman pääoman aikaansaannoksia.


title: Balanced Scorecard

text: Kehitystyön tavoitteena oli mittaristo, joka kertoisi yrityksen suorituskyvyn kehityksestä näiden aineettomien pääomatekijöiden suhteen. Myöhemmin korostettiin mittariston käyttöä strategisen johtamisen välineenä. Tämä koettiin tärkeäksi, koska eräiden tutkimusten mukaan vain noin viisi prosenttia organisaatioiden jäsenistä ymmärtää, mitä organisaation strategia sisältää. BSC-mittariston avulla visio ja strategia on tarkoitus muuttaa tavoitteiksi, mittareiksi ja toimintasuunnitelmiksi. Strateginen mittaristo on määrä kehittää käyttämällä niin sanottuja ei-taloudellisia mittareita taloudellisten mittareiden rinnalla. Ei-taloudellisia mittareita pyritään näin täydentämään lisäämällä niihin ennakoiva ja strateginen ominaisuus.


title: Balanced Scorecard

text: Liiketoiminnan ohjausmallit eroavat yleensä eniten siinä, minkälaisia menettelyjä ja luokitteluja ne suosittelevat menestystekijöiden tunnistamiseksi ja tavoitteiden määrittämiseksi. Valtaosa BSC:n ohjeistuksesta koskee näitä teemoja. Tavoitejohtamisen viitekehyksen muodostivat yhdeksän avainaluetta, joilla tavoitteita on määrä asettaa. BSC:ssa näitä alueita kutsutaan näkökulmiksi (perspectives) ja niitä on neljä.


title: Balanced Scorecard

text: Tavoitteet luodaan siten, että kullekin näkökulmalle tulee 5-10 tavoitetta. Lähtökohtana ovat taloudelliset tavoitteet, joiden saavuttamisen keinot pohditaan ensiksi asiakasnäkökulmassa ja muotoillaan sitten tavoitteiksi. Tavoite-keinomäärittelyä jatketaan samalla tavoin muillekin näkökulmille. BSC:ssa painotetaan, että näin muotoutuu strateginen mittaristo, koska se kuvaa sekä tuloksia, joihin halutaan että keinoja, joilla niihin aiotaan päästä. Kun näin syntynyttä tavoite-keinohierarkiaa luetaan toiseen suuntaan, syntyy syy-seurauskartta, jota kutsutaan myös strategiakartaksi. Strategiakartan idea on, että sen perusteella voidaan luoda mittaristo, joka kuvaa strategian ja vision toteutumista.


title: Balanced Scorecard

text: Kun tavoite-keinohierarkia (tavoite → keino) luetaan keino-tavoitesuuntaan (keino → tavoite) ja kuvataan se aika-akselilla, saadaan kuvan mukainen syy-seurauskartta. Syy-seuraussuhteen suunta on alhaalta ylös. Se tarkoittaa, että alemman tason menestys on syy ja ylemmän tason menestys on seuraus. Tavoite-keinohierarkialla luotu mittaristo sisältää luonnostaan tulosmittareita ("lag indicators") ja ennakoivia mittareita (lead indicators), koska keinojen toteuttamisen tulosvaikutukset ilmenevät viiveellä.


title: Balanced Scorecard

text: BSC-mallissa korostetaan mittariston tasapainoa niin, että asia mainitaan mallin nimessä ("balanced"). Tasapainoa pitää pohtia seuraavien mittariparien suhteen:Erityistä huomiota kiinnitetään ei-taloudellisten mittareiden käyttöön toteamalla, että niiden osuus tyypillisesti BSC:ssa on noin 80 %. Tavoitteet asetetaan henkilökohtaisesti mukauttaen organisaation tavoitteisiin. Seuraava lainaus kuvaa sen, miten näistä henkilökohtaisista tavoitteita tulee strategisia ja pitkäaikaisia:


title: Balanced Scorecard

text: Sitaatti kertoo kirjoittajien pyrkimyksestä saada BSC erottumaan tavoitejohtamisesta.


title: Balanced Scorecard

text: BSC-mallissa suurin huomio kiinnitetään tavoitteiden määrittelyyn. Tapa, jolla tavoitteet esitetään, määrää myös sitä, miten varsinainen ohjaus ja kannustus voidaan toteuttaa. Tavoitteiden asettamisen tapa BSC-mallissa noudattaa seuraavaa kaavaa.


title: Balanced Scorecard

text: Tavoitteiden esittämisen tapa on sama kuin tavoitejohtamisessa. Tavoitejohtamisen kokemuksesta tiedetään, että sen ohjausongelmat johtuvat tavoitteiden asettamisen tekniikasta. Tässä kohdin on kaksi konkreettista ongelmaa ratkaistavana. Ensimmäinen on se, miten suositusten mukaiset 20–40 tavoitetta yhdistellään tulosmittauksessa niin, että vastuualueen tulos voitaisiin määritellä. Toisena puuttuu tavoitteissa onnistumisen asteikko, joka on välttämätön, jos halutaan kannustaa tavoitteiden saavuttamista tulospalkkioin.


title: Balanced Scorecard

text: BSC-malli voidaan tunnistaa tavoitejohtamisen malliksi. Se eroaa esimerkiksi suomalaisesta tavoitejohtamisen mallista lähinnä siinä, että BSC-mallissa suositellaan tavoitteiden asettamista neljässä kategoriassa; oppiminen ja kasvu, sisäiset prosessit, asiakkaat ja talous. Seuraava suomalaisarvio tiivistää asian:


title: Balanced Scorecard

text: BSC tarjoaa näkökulmillaan tavoitteenasetteluun valmiin mallin. Tavoitejohtamisen alkuaikojen kokemus oli, että systemaattista suunnittelua aloittelevalle organisaatiolle valmiit tavoitealueluettelot ovat hyödyllisiä, mutta kokenut organisaatio ei niistä hyödy. Niistä voi olla jopa haittaa. Valmiissa malleissa on harvoin sellaista yleistä viisautta, joka ylittäisi organisaation itsensä suunnitteluprosessissa luoman näkemyksen ja käsityksen.


title: Balanced Scorecard

text: BSC-mittariston ominaisuudeksi mainitaan, että sen avulla on mahdollista kuvata pitkäaikaisia ja strategisia tavoitteita. Kuitenkaan mitään uusia ratkaisuja ei esitellä, vaan turvaudutaan niin sanottuihin ei-taloudellisiin mittareihin uskoen niiden strategisiin kuvausominaisuuksiin. Ei-taloudelliset mittarit ovat suomalaisessa tavoitejohtamisessa reaaliprosessin fyysisiä mittareita, missä niillä on ollut jo pitkään tärkeä rooli. Reaaliprosessin fyysiset suureet ovat lähempänä tekemistä ja tekemisen tuloksia kuin taloudelliset mittarit, mistä syystä niillä on keskeinen rooli operatiivisessa johtamisessa. Taloudellisilla mittareilla voidaan taas kuvata strategisia muutoksia, kuten esimerkiksi rakennemuutoksia helposti ja riittävän tarkasti. Eräs nopeimmin kasvavia tasapainotetun tuloskortin sovelluksia on ECR, joka hyödytää tehokkaasti BSC -ajattelun periaatteita.


title: Natalie Cole

text: Natalie Maria Cole () oli yhdysvaltalainen laulaja-lauluntekijä.


title: Natalie Cole

text: Cole syntyi Los Angelesissa Nat King Colen tyttäreksi. Jo hänen ensimmäinen studioalbuminsa "Inseparable" (1975) ja siltä julkaistu debyyttisingle ”This Will Be (An Everlasting Love)” olivat huomattavia menestyksiä. Hän voitti jo vuonna 1976 Grammy-palkinnon. Hän oli 15-vuotias isänsä kuollessa keuhkosyöpään.


title: Natalie Cole

text: Colen tulevia hittejä olivat muiden muassa ”I’ve Got Love on My Mind”, ”Sophisticated Lady (She’s a Different Lady)”, ”Our Love” ja ”Someone That I Used to Love”. Hän julkaisi vuonna 1991 erään suurimmista menestyksistään, albumin "Unforgettable… With Love", joka koostuu Nat King Colen lauluista Natalien tulkitsemina. Mainittu albumi toi Colelle useamman Grammy-palkinnon.


title: Natalie Cole

text: Colen viimeisiä albumeja olivat muiden muassa "Snowfall On The Sahara" (1999), "Ask A Woman Who Knows" (2002) ja "Leavin"' (2006). Laulajalla oli lisäksi toissijainen ura näyttelijänä. Hän julkaisi vuonna 2000 omaelämäkerran "Angel On My Shoulder", josta kävivät suoraan ilmi hänen uraansa varjostaneet huumausaineongelmat. Hänellä on tähti Hollywood Walk of Famella.


title: Natalie Cole

text: Cole teki 2000-luvun puolella omien projektiensa ohella yhteistyötä muun muassa Macy Grayn kanssa. Hän esiintyi Nelson Mandelan 70-vuotisjuhlassa Lontoossa.


title: Natalie Cole

text: Suomessa Natalie Cole vieraili 29.2.1992. Hän esiintyi Turun Typhoon Areenalla Suomen euroviisukarsinnan yhteydessä järjestetyssä konsertissa. Yle TV1 taltioi konsertin.


title: Natalie Cole

text: Colella todettiin vuonna 2008 hepatiitti C.


title: Bergen linna

text: Bergen linna (, aiemmin myös "Haus Berge") on linna Gelsenkirchenin kaupungissa, Saksan Nordrhein-Westfalenissa. Linna on saanut nykyisen klassistisen ulkonäkönsä vuosina 1785–1788 arkkitehti Engelbert Kleinhanszin suunnitelmien pohjalta. Varhaisin maininta siitä on kuitenkin jo 1200-luvulta.


title: Bergen linna

text: Linna suojeltiin historiallisena rakennuksena vuoden 1988 heinäkuussa. Sitä käytetään nykyisin hotellina ja ravintolana. Mansardikattoinen linna omaa klassististen elementtiensä lisäksi myöhäisbarokkisia tyylielementtäjä.


title: Thaleia

text: Thaleia () viittaa kreikkalaisessa ja roomalaisessa mytologiassa seuraaviin hahmoihin:


title: Luettelo Haute-Marnen kunnista

text: Tämä on luettelo Haute-Marnen departementin kunnista Ranskassa. Departementissa on 432 kuntaa.


title: Grille

text: Grille () tai virheellisesti käytetty nimeä Bison () oli saksalainen toisen maailmansodan aikainen 150 mm panssarihaupitsi. Vaunut rakennettiin Panzerkampfwagen 38(t):n alustalle ja aseistettiin 15 cm sIG 33 -tykillä.


title: Grille

text: Alun perin tarkoitus oli käyttää uutta 38(t) Ausf M -runkoa, mutta tuotantoviivytysten vuoksi tuotanto aloitettiin 38(t) Ausf H:n alustalle.


title: Grille

text: ("15 cm Schweres Infanteriegeschütz 33 (Sf) auf Panzerkampfwagen 38(t) Ausf. H" (Sd.Kfz. 138/1)) mallia rakennettiin helmikuun ja toukokuun välillä vuonna 1943 Prahassa Böhmisch-Mährisch Maschinenfabriken eli BMM:n (aiempi "ČKD Praga") tehtaalla 91 kappaletta.


title: Grille

text: Se perustui 38(t) Ausf H:hon, jonka moottori oli rungon takaosassa. Vaunun torni poistettiin ja korvattiin matalalla panssaroidulla taistelutilalla, jonka etuosaan tykki kiinnitettiin.


title: Grille

text: Ausf. H:n rungon etupanssari oli 50 mm paksu ja taistelutilan etupanssari 25 mm.


title: Grille

text: ("15cm Schweres Infanteriegeschütz 33/1 auf Selbstfahrlafette 38(t) (Sf) Ausf. M" (Sd.Kfz. 138/1)) oli tuotannossa toukokuusta kesäkuuhun 1943 ja lokakuusta 1943 syyskuuhun 1944. Kaikkiaan valmistui 282 panssarihaupitsia ja 120 "Munitionspanzer 38(t) (Sf) Ausf K/M (Sd. Kfz. 138)" -ampumatarvikkeidenkuljetusvaunua, jotka oli mahdollista tarvittaessa kenttäoloissakin aseistaa samaisella 150 mm tykillä.


title: Grille

text: Grillen toinen malli perustui keskimoottoriseen Panzer 38(t) Ausf. M:ään. Edellisen version tapaan torni poistettiin ja korvattiin kansirakenteella ja panssaroidulla taistelutilalla, johon tykki sijoitettiin. Toisin kuin Ausf. H -mallissa, taistelutila sijaitsi vaunun takaosassa ja oli myös jonkin verran aiempaa mallia pienempi ja korkeampi.


title: Manzarek–Krieger

text: Manzarek–Krieger oli The Doorsin alkuperäisjäsenten Ray Manzarekin ja Robby Kriegerin sekä laulaja Brett Scallionsin, basisti Phil Chenin ja rumpali Ty Dennisin muodostama yhdysvaltalainen yhtye, joka soitti The Doorsin vanhoja kappaleita.


title: Manzarek–Krieger

text: Kokoonpano tunnettiin alun perin nimellä "The Doors of the 21st Century", mutta The Doorsin alkuperäinen rumpali John Densmore haastoi bändin oikeuteen nimestä. Densmore voitti oikeudenkäynnin, joten yhtyeen nimeksi vaihdettiin "Riders on the Storm" ja myöhemmin "Manzarek–Krieger".


title: Manzarek–Krieger

text: Suomessa yhtye vieraili kesäkuussa 2007 Kulttuuritalolla, Helsingissä.


title: Walter Davis (korkeushyppääjä)

text: Walter Francis Davis (s. 5. tammikuuta 1931, Beaumont, Texas) on entinen yhdysvaltalainen korkeushypyn olympiavoittaja ja koripalloilija.


title: Walter Davis (korkeushyppääjä)

text: Walter Davis sairasti polion 9-vuotiaana, mikä vaikeutti pitkään hänen liikuntakykyään. Hän kuitenkin parani ja kehittyi huipputason korkeushyppääjäksi. Helsingin 1952 olympialaisissa hän voitti korkeushypyn kultaa tuloksella 204 cm.


title: Walter Davis (korkeushyppääjä)

text: Vuonna 1952 koripallon NBA-seura Philadelphia Warriors varasi hänet. Hän pelasi viisi kautta NBA:ssa ensin Warriorsissa ja lopuksi St. Louis Hawksissa. Hän oli voittamassa NBA:n mestaruutta kaudella 1955–56 ja on näin ainoa yleisurheilun olympiavoittaja, jolla on myös NBA:n mestaruus.


title: David Etxebarria

text: David Etxebarria Alkorta (s. 23. heinäkuuta 1973 Abadiano, Baskimaa) on espanjalainen maantiepyöräilijä, kaksinkertainen Ranskan ympäriajon etappivoittaja. Hänen nimensä on yhdistetty Operaatio Puertoon.


title: Tietojätti

text: Tietojätti on Gummeruksen julkaisema yksiosainen tietosanakirja, joka sisältää yli 50 000 hakusanaa. Teoksesta on ilmestynyt useita painoksia vuosina 1983–1994, ja niitä ovat toimittaneet Jorma Tiainen, Juha Väänänen, Veikko Ahola, Irmeli Kuhlman ja Jorma Luotio.


title: Tietojätti

text: Teoksen eri painokset on julkaistu hieman eri nimillä, kuten "Tietojätti - Gummeruksen suuri tietosanakirja A-Ö". Vuoden 1994 teos oli Tietojätti A-Ö : nelivärinen tietosanakirja (ISBN 951-20-4372-6). Vuonna 1999 julkaisiin teoksen pohjalta "Tietojätti 2000" -niminen teos. Tietojätin vuosina 1983–1993 kerätty tietokanta oli pohjana tiivistetylle versiolle "Pieni ja paras tietosanakirja".


title: Tietojätti

text: Vuonna 2001 Tietojätti oli Suomen 16. myydyin tietokirja, myyntimäärältään 17 500 kappaletta.


title: Valentin Ivanov

text: Valentin Kozmitš Ivanov (; 19. marraskuuta 1934 Moskova, Neuvostoliitto – 8. marraskuuta 2011) oli venäläinen jalkapalloilija, olympiavoittaja, Euroopan mestari ja jalkapallovalmentaja.


title: Valentin Ivanov

text: Seuratasolla Ivanov edusti Moskovan Torpedoa. Hän voitti joukkueessa Neuvostoliiton-mestaruuden 1960 ja 1965 sekä Neuvostoliiton cupin 1960. Ivanov teki Torpedossa 124 maalia ja on joukkueen historian paras maalintekijä.


title: Valentin Ivanov

text: Neuvostoliiton maajoukkueessa hyökkääjänä pelannut Ivanov voitti jalkapallon olympiakultaa Melbournessa 1956. Vuonna 1960 hän oli voittamassa kaikkien aikojen ensimmäistä jalkapallon Euroopan-mestaruutta. Chilen MM-kilpailuissa 1962 hän teki neljä maalia ja jakoi turnauksen maalikuninkuuden viiden muun pelaajan kanssa. Vuonna 1964 hän saavutti EM-hopeaa Neuvostoliiton hävittyä loppuottelussa Espanjalle. Ivanov pelasi urallaan 59 maaottelua ja teki niissä 26 maalia.


title: Valentin Ivanov

text: Pelaajauransa jälkeen Ivanov jatkoi valmentajana. Hän luotsasi Torpedon Neuvostoliiton-mestaruuteen 1976.


title: Valentin Ivanov

text: Ivanov kuoli pitkän sairauden jälkeen marraskuussa 2011. Hän oli kärsinyt viimeisinä vuosinaan Alzheimerin taudista.


title: Valentin Ivanov

text: Ivanov oli naimisissa telinevoimistelun olympiavoittaja Lidija Ivanovan (o.s. "Kalinina") kanssa. Heidän poikansa Valentin Valentinovitš Ivanov on kansainvälinen jalkapallotuomari.


title: Kölnin synagoga

text: Kölnin synagoga on synagoga saksalaisessa Kölnin kaupungissa, Neustadt-Südin kaupunginosassa. Se on Kölnin juutalaisen yhteisön keskus.


title: Kölnin synagoga

text: Synagoga rakennettiin alun perin vuosien 1895 ja 1899 välillä kölniläisten arkkitehtien Emil Schreitererin ja Bernhard Belowin suunnitelmien pohjalta uusromaaniseen tyyliin. Saksan ollessa natsien hallinnon alla synagoga tuhottiin kristalliyönä 8. marraskuuta vuonna 1938. Sen jälleenrakennustyöt käynnistettiin 1950-luvulla ja ne saatiin päätökseen vuonna 1959.


title: Kölnin synagoga

text: Vuoden 2005 elokuun 19. päivänä paavi Benedictus XVI vieraili synagogassa. Se oli ensimmäinen katolisen kirkon johtajan tekemä vierailu saksalaiseen synagogaan. Paavi tuomistsi synagogassa natsismin ja antisemitismin.


title: Panostaja

text: Panostajalla tarkoitetaan tavallisesti panostajan pätevyyskirjan omistavaa henkilöä, jolla on kelpoisuus räjäyttää panoksia.


title: Panostaja

text:
Räjäyttäjä on eräs panostajan pätevyyskirjan luokka. Räjäyttäjä saa räjäyttää yksittäisiä panoksia, enintään 1 kg kerrallaan ja enintään 25 kg vuorokaudessa.
Räjäyttäjän pätevyyskirjan saamiseksi vaaditaan:


title: Panostaja

text: Räjäyttäjän lupakirja myönnetään enintään 10 vuodeksi kerrallaan, kuitenkin enintään siihen asti, kun räjäyttäjä täyttää 65 vuotta. Räjäyttäjän pätevyyskirjat jaetaan lisäksi alaluokkiin erilaisten räjäytyskohteiden mukaan.Panostajan pätevyyskirjalla saa räjäyttää asumattomalla alueella (yli 200m paikkaan jossa ihmisiä yleisesti oleskelee) rajattoman määrän räjähteitä. Asutulla alueella saa räjäyttää enintään 500 kg vuorokaudessa ja maks. 10 kg/panostila.


title: Panostaja

text: Panostajan pätevyyskirjan saamiseksi vaaditaan:


title: Panostaja

text: Panostajan pätevyyskirja myönnetään enintään 10 vuodeksi kerrallaan, kuitenkin enintään siihen asti kun räjäyttäjä täyttää 65 vuotta.


title: Panostaja

text: Ylipanostaja on panostajan pätevyyskirjan luokka. Ylipanostajan pätevyyskirjalla saa räjäyttää sekä asutulla että asumattomalla alueella, ilman vuorokautisia tai yhteen panostilaan liittyviä rajoituksia. Ylipanostajan pätevyyskirjan saamiseksi vaaditaan panostajan pätevyyskirja sekä todistus ylipanostajan kurssin hyväksytystä suorittamisesta. Näiden lisäksi vaaditaan työkokemusta panostajana vähintään 12 kuukautta, josta vähintään 3 kuukautta ylipanostajan pätevyyttä edellyttävässä räjäytystyössä ja sosiaali- ja terveysministeriön hyväksymälle kuulustelijalle suoritettu ylipanostajan tutkinto.


title: Panostaja

text: Ylipanostajan lupakirja myönnetään enintään 10 vuodeksi kerrallaan, kuitenkin enintään siihen asti kun räjäyttäjä täyttää 65 vuotta.


title: Kolumbian jalkapallomaajoukkue

text: Kolumbian miesten jalkapallomaajoukkue edustaa Kolumbiaa kansainvälisissä jalkapallon maajoukkuekilpailuissa.


title: Kolumbian jalkapallomaajoukkue

text: Se ei aluksi yrittänytkään jalkapallon maailmanmestaruuskilpailuihin vaan pysyi omalla mantereellaan. Ensimmäisen kerran joukkue pyrki MM-kilpailuihin 1958 mutta karsiutui. Seuraavalla kerralla, 1962, he pääsivät mukaan, hävisivät Uruguaylle mutta pelasivat tasan Neuvostoliiton kanssa. Tappio Jugoslavialle pudotti kolumbialaiset jatkosta lohkon viimeisinä yhdellä pisteellä.


title: Kolumbian jalkapallomaajoukkue

text: Kolumbia on kaikkiaan pelannut maailmanmestaruuskisoissa kuusi kertaa: 1962, 1990, 1994, 1998, 2014 ja 2018. Kolumbian paras saavutus MM-kisoissa on puolivälieräpaikka Brasilian MM-kisoissa 2014.


title: Kolumbian jalkapallomaajoukkue

text: Vuoden 2001 Copa Américan voitto kotikisoissa on joukkueen suurin saavutus. Kolumbia voitti Meksikon finaalissa 1–0.


title: Jozef Pribilinec

text: Jozef Pribilinec (s. 6. heinäkuuta 1960 Kopernica, Tšekkoslovakia) on slovakialainen entinen kävelijä, jonka matkana oli pääasiassa 20 kilometriä. Urallaan hän edusti Tšekkoslovakiaa.


title: Jozef Pribilinec

text:
Pribilinec saavutti hopeamitalin vuoden 1982 Ateenan EM-kisojen 20 kilometrillä. Seuraavana vuonna hän voitti maailmanmestaruuden Helsingin MM-kisojen 20 kilometrillä. Vuoden 1986 Stuttgartin EM-kisoissa Pribilinec saavutti hopeaa 20 kilometrillä ja vuotta myöhemmin samoin hopeaa Rooman MM-kisoissa. Vuonna 1988 hän voitti Soulin kesäolympialaisissa kultaa. Lisäksi Pribilinec saavutti hopeamitalin vuoden 1987 Indianapolisin halli-MM-kisojen 5 000 metrillä.
Jozef Pribilinec on 170 senttimetrin pituinen ja painoi aktiiviurallaan 69 kilogrammaa.


title: Copa América 2001

text: Copa América 2001 oli järjestyksessään 36. Copa América, Etelä-Amerikan jalkapalloliiton CONMEBOL:n maajoukkueiden mestaruusturnaus. Turnaus pidettiin Kolumbiassa 11. heinäkuuta – 29. heinäkuuta 2001.


title: Copa América 2001

text: Kolumbian turvallisuustilanteen takia kisojen siirtämistä tai peruutamista harkittiin vakavasti. Niitä edeltävinä viikkoina FARCin sissit kidnappasivat tärkeän jalkapallojohtajan ja räjäyttivät useita pommeja. Vasta viikkoa ennen kisojen alkua ne lopulta päätettiin pitää sittenkin alkuperäisen aikataulun mukaan.


title: Copa América 2001

text: Turnaukseen osallistui 12 joukkuetta. Kisoihin piti alun perin osallistua kymmenen CONMEBOL:n jäsenmaata, sekä turnaukseen kutsutut CONCACAF:n jäsenmaat Meksiko, sekä vuoden 2000 Gold Cupin voittaja Kanada. Turnauksen epävarman alun vuoksi Kanada keskeytti harjoitusleirinsä ja vapautti pelaajansa seurajoukkueiden käyttöön, ja maa ilmoitti että se ei saa enää uudestaan joukkuetta kasaan turnaukseen.


title: Copa América 2001

text: Myös Argentiina vetäytyi turnauksesta. Argentiinan jalkapalloliitto ilmoitti että maan pelaajat olivat saaneet tappouhkauksia, eikä se uskalla lähettää joukkuetta Kolumbiaan. Argentiina teki lopullisen päätöksen vetäytyä turnauksesta vain päivää ennen turnauksen alkua, huolimatta siitä että Kolumbian viranomaiset lupasivat vahvistaa turvatoimia. Turnauksesta vetäytyneen Kanadan paikalla turnaukseen osallistui Costa Rica ja Argentiinan tilalla osallistui Honduras.


title: Copa América 2001

text: Mestaruuden voitti isäntämaa Kolumbia, joka löi loppuottelussa Meksikon 1–0. Pronssiottelussa Honduras löi Uruguayn rangaistuslaukauskilpailun jälkeen.


title: Neliöksi täydentäminen

text: Neliöksi täydentäminen on algebrallinen menetelmä toisen asteen yhtälön ratkaisemiseksi. Neliöksi täydentämistä voidaan soveltaa myös integraaleja laskettaessa.


title: Neliöksi täydentäminen

text: Menetelmän tavoitteena on päästä muodosta (1) formula_1 muotoon (2) formula_2. Tässä vakiot a', b', c' riippuvat vain vakioista a, b, c. Nyt muodon (2) avulla saadaan helposti ratkaistua polynomin (1) nollakohdat.


title: Neliöksi täydentäminen

text:
Neliöksi täydennyksessä otetaan ensimmäisen asteen termin kertoimen puolikkaan neliö,
ja lisätään ja vähennetään se. Tälle toimenpiteelle on voimassa ehto, että toisen asteen termin kerroin on 1.


title: Neliöksi täydentäminen

text: Halutaan tietää mitkä muuttujan x arvot toteuttavat yhtälön:


title: Neliöksi täydentäminen

text: Täydennetään neliöksi lisäämällä ja vähentämällä 1.


title: Neliöksi täydentäminen

text: Välivaiheittain:


title: Neliöksi täydentäminen

text: (1) Otetaan termin formula_6:n kerroin yhteiseksi tekijäksi ja toteutetaan ehto, että toisen asteen termin kerroin on yksi.


title: Neliöksi täydentäminen

text:
(2) Täydennetään neliöön: ts. otetaan ensimmäisen asteen kertoimen, eli formula_8:n, puolikkaan neliö formula_9 ja lisätään ja vähennetään se.
(3) Poistetaan hakasulkeet, jolloin


title: Neliöksi täydentäminen

text: Nyt yhtälö ratkeaa helposti


title: Neliöksi täydentäminen

text: Siis x on joko 0 tai -1.


title: Neliöksi täydentäminen

text: Toisen asteen polynomifunktion neliöksi täydentäminen tehdään yleisesti seuraavasti:


Neliöksi täydentäminen


title: Neliöksi täydentäminen

text: Menetelmästä on se etu, että funktion käännepiste voidaan määrittää turvautumatta derivointiin. Käännepiste saadaan yhtälöstä formula_19. Funktion arvo tässä pisteessä on siten formula_20.


title: Neliöksi täydentäminen

text:
Funktion neliöksi täydentäminen tarkoittaa myös koordinaatiston origon. Jos funktio on täydennetyssä muodossaan
sille saadaan myös seuraava muoto
Merkitään
Tällöin alkuperäinen funktio saadaan muotoon
ja alkuperäinen origo on pisteessä


title: Neliöksi täydentäminen

text:
Tehtävä: kirjoita hyperbelin formula_27 yhtälö perusmuotoon:
formula_28, formula_29
(1) Järjestellään termit mieleiseksi, eli vakiot yhtälön oikealle puolelle ja tuntemattomat vasemmalle. Järjestellään x:t ja y:t.


title: Neliöksi täydentäminen

text: (2) Ryhmitellään lausekkeet sellaisiksi, että toisen asteen termien kertoimet ovat sulkeiden sisällä 1. Otetaan x-termien yhteinen kerroin 9 ja y-termien kerroin -1 ulkopuolelle.


title: Neliöksi täydentäminen

text: (3) Täydennetään neliöksi - lisätään ja vähennetään ensimmäisen asteen termien kertoimien puolikkaiden neliöt.


title: Neliöksi täydentäminen

text: (4) Poistetaan hakasulkeet, ja eliminoidaan puolittain "ylimääräinen" neljäs vakio x:n ja y:n lausekkeesta:


title: Neliöksi täydentäminen

text: (5) Jolloin jää:


title: Anatoli Serdjukov

text: Anatoli Serdjukov (, s. 8. tammikuuta 1962, Holmskaja) on venäläinen poliitikko ja liikemies, veroministeri 2004–2007 ja puolustusministeri 2007–2012.


title: Anatoli Serdjukov

text: Serdjukov valmistui Leningradin kauppainstituutista 1984 ja suoritti asevelvollisuutensa 1984–1985. Hän toimi huonekaluja myyvän pietarilaisen Mebel-Marketin johtajana 1995–2000 ja suoritti oikeustieteen tutkinnon Pietarin valtionyliopistossa 2001.


title: Anatoli Serdjukov

text: Veroministeriön Pietarin aluehallinnon varapäällikkönä Serdjukov oli 2000–2001 ja päällikkönä 2004 saakka, jolloin nimitettiin varaveroministeriksi ja veroministeriksi 2004. Puolustusministerinä 2007–2012 hän johti laajaa asevoimien uudistusta, johon kuului mm. miesvahvuuden vähentäminen miljoonaan sotilaaseen, luopuminen sotilaslääni-armeija-divisioona-rykmentti-järjestelmästä ja siirtyminen sotilaslääni-operaatioryhmä-prikaati-jakoon. Jokaiseen sotilaspiiriin perustettiin nopean toiminnan prikaati. Upseerien määrää vähennettiin ja vakinaisten aliupseerien määrää lisättiin.


title: Anatoli Serdjukov

text: Venäjän presidentti Vladimir Putin erotti Serdjukovin 2012 epäiltynä ministeriön alaisen omaisuudenhoitoyhtiön kavalluksesta ja nosti tilalle Sergei Šoigun.


title: Tatjana Golikova

text: Tatjana Aleksejevna Golikova (, s. 9. helmikuuta 1966, Mytištši) on venäläinen taloustieteilijä ja poliitikko. Hän on ollut varatalousministerinä ja ensimmäisenä varatalousministerinä vuodesta 1999. Hänet nimitettiin terveys- ja sosiaaliministeriksi 24. syyskuuta 2007. Syyskuusta 2013 hän on Venäjän tilintarkastustuomioistuimen puheenjohtaja.


title: Tatjana Golikova

text: Golikova on naimisissa Viktor Hristenkon kanssa.


title: Mojito

text: Mojito [mo'hi:to] on alun perin kuubalainen cocktail-juoma. Se tehdään perinteisesti vihermintusta, rommista, sokeriruo’on mehusta, limetistä ja soodavedestä. Erilaiset syntytarinat yhdistävät sen joko Sir Francis Draken seurueeseen 1500-luvulle tai afrikkalaisiin orjiin. Bacardi-yhtiö markkinoi tätä drinkkiä 1800-luvulta alkaen.